US Bawmhnak ‘Stimulus Check’ Kong ah Trump nih Tampi Kaiter a Timh Than Cang – Kawltu Team\nUS Bawmhnak ‘Stimulus Check’ Kong ah Trump nih Tampi Kaiter a Timh Than Cang\nZahan khan US ram i Covid 19 ruang i US mipi ca i bawmhnak kong ah Trump nih a lungput a rak langhter. Pumpak pakhat ah $ 600 te lawng a simi kha Trump nih $ 2000 tal pek an si lo cun ka duh lai lo ti bak in a langhter. $ 600 pek ding tiah hnatlakmi kong ah Trump a lung a tling bak lo. Cucaah atu tiang cu thawngpang tha a si chin lengmang. Tangka bawmhnak cu a um hrimhrim lai ti cu aa fiang cang. Asinain atu hi $ 2,000 tiang bak pumpak nih an hmuh khawh nak lai Trump aa zuam cuahmah lio pi a si.\nPresident Trump nih Congress [ Senate+House ] nih nan chuahpi mi bill $900 billion hi remh than ulaw, minung pakhat $600 nan pek mi hna hi minung pakhat ah $2000 tal pe hna uh, nuva nih $ 4000 tal co ding in bill chuahpi ulaw min ka thut colh lai tiah a ti hna. Bill nan chuahpi mi $900 billion chungah Coronavirus he a pehtlai lomi, a herh lomi, phaisa heu sawsawh mi nan telh chihmi hi nan remh dih a hau tiah a ti.\n“American ngunkhuai tax a pemi nih $600 lawng ngah i, phung loin a ummi, illegal family nih $ 1800 tiang co khawh ding cu a fair lo tukmi a si” tiah President Trump nih a ti.Cucaah Congress nih $900 billion an chuahpi cu zohfelnak ngeih than dawh an si caah minung pakhat nih $600 nak tam deuh hmuh khawh a si kho. Source: Salai Lairamthang\nRelchap:- UK ah Covid 19 Phundang le Rang tak tak i chonh khawhmi an Hmuh\nPrime minister Bois Johnson le scientist hna nihcun an ram coronavirus phundang a chuak mi hi a hmasa i a chuakmi nak in 70percent hrawng in a karh ning a rang deuh i, asi nain ttihnung lo deuh i, covid-19 vaccine serchuah mi zong mah caah hin a that chih an zumh nak kong an chim. A thar hi a karh a ran deuh ruangah hin England nitlak chaklei London khuapi zong rikhiah umlo in kharkhumhnak faak deuh in tuah than asi.Hi kharkhumhnak hi can zeimaw chung cu kalpi a haut e lai tiah health minister Matt Hancock nih cun a chim. UK ah coronavirus phundang a karh cuahmah timi chimrel a um ruangah hin nizan khan Netherlands nih UK in vanlawng an ram ah luh a khap than i, hi khapnak nih hin hmaikum January 1 tiang a nguh lai ti asi. Source: Daily Mail\n← Zualko: US ah Mitthi kan ngei. (RIP)\nThantlang le Hakha Kalnak Lam i Zan i an Hmuhmi hi a Mak Ko. →


USA ah um Chinmi ralrin cang hna u sih, Mitthi chianak body bags 100,000 cu FEMA Company ah order a si cang: Aruang cu – Thechinlungnews\nUSA ah um Chinmi ralrin cang hna u sih, Mitthi chianak body bags 100,000 cu FEMA Company ah order a si cang: Aruang cu\nUSA ah um Chinmi thatein ralrin cang hna u sih. Atu lio vawlei ramkip nih an buaipi ngai mi Coronavirus ruangah President Trump cu fakpi in soisel le thangchiat a si. Natein Trump nih Coronavirus dohnak caah a rian ttuan ning a theih fiang mi nih cun an uar tak tak.\nMah kong hi ttial ka tim mi si lo, a her ah cun kan ttial te lai. America Covid-19 Fact check ah John Hopkins University data nih a langter ning ah cun USA ah Coronavirus zawtnak a ngei mi cu 213000 an si cang. Vawlei ramkip ah coronavirus in a dam tthan mi cu 194000 an si cang i, a thimi zat hi 47000 an si, vawlei ramkip ah mah zawtnak a ngei mi zat cu 938000 an si tiin fiangtein alangter (Athimi an um lengmang caah data a dik mi hi a um kho lo)\nChinese foreign minister Spokeswoman Hua Chunying nih “China nih Coronavirus data an pek mi kongah USA lei nih comment an pek ning cu an thinhun ngai tiin a chim”. USA nih coronavirus hi politics thil bantuk in a kal pi tiin, mah bantuk bia chim lo in USA ram chungah coronavirus ruangah a dawmlo mi hna hi thatein zohkhen hna seh tiin USA cu fakpi in a soisel”.USA nih mah bantuk in China nih coronavirus data a langter mi hi a dik lo mi lawngte a si tiin US Intelligence classified report nih alangter caah mah bantuk in USA nih China data a zum loning cu comment a pek.\nPresident Trump nih National Shutdown tuah a tim mi cu, State governor pawl kutah a nawlngeinak a pek hna. State Governor nih an state dirhmun zoh buin Shutdown cu an mah nih kut ah a um. Aruang cu state dang cu mah zawtnak ruangah fakpi in an buai lio ah state dang ah cun buainak le mah zawtnak a ngei mi an tam tuk lem lo caah National Shutdown/Lockdown tuah kha a rem lo. State Governor kut ah mah nawlngeinak tu hi a chia mi si.\nUS experts pawl nih coronvirus ruangah atlawm bik ah minung 200,2000 hrawng an thi lai tiah an zum caah, mithi ruak chianak caah The Pentagon nih body bags 100,000 cu FEMA sin ah order a tuah. Green nylon body bags hi war zones ah an sem tawn i, 94 inches ( (7.8 feet) by 38 inches (3.2 feet)” asi. Tuesday ah Brooklyn Hospital Center sin in mitthi ruak hna hi forklift hmang in an ruang cu lak a si. US ah suimilam 24 chung in Coronavirus zawtnak in minung 1047 an thi, Atu tiang a thimi dihlak cu 5,139\nBe the first to comment on "USA ah um Chinmi ralrin cang hna u sih, Mitthi chianak body bags 100,000 cu FEMA Company ah order a si cang: Aruang cu"


Delhi-London Direct In A Phan Kho Ding Mi Bus (Hman-Lung) Cu Hlawhtling Taktak In An Lim Cang – Chin 11 News\nDelhi-London Direct In A Phan Kho Ding Mi Bus (Hman-Lung) Cu Hlawhtling Taktak In An Lim Cang\nIndia ram ah Tushar Agarwal le Sanjau Madan te nih a luan cia kum 3 lio ah fak piin an rak i zuam cuahmah cang mi Delhi-London Direct Bus cu lungdong lo tein India ram ah a um mi Gurugram com. Ltd nih an serchuah cuahmah eng mi ruang ah nihin ah cun hlawhtlin nak zong an hmu cang hna.\nHi Bus (Hman-Lung) hi India ram khualipi asi mi New Delhi in England ram khilipi London tiang direct in a phan kho ding mi a si i Bus cit man ah minung pakhat nih India tangka Rs ting 5 in ticket cawk khawh a si tiah an langhter. Delhi-London hi KM 20,000 tluk a hla mi a si caah ni 70 chung hrawng kal ding a si i ram 16 a pal/tan pah lai tiah an langhter.\nAn Bus min zong ah Bus To London an ti i minung 20 (passengers 20) lawng cit ding mi a si. A thutnak (seat) zong hi an dihlak in Business seat lawngte an si hna i dinhnak hmun pawl hna zong hi Hotel minthang pawl Star Hotel le 5 Star Hotel ah dinh ter lengmang an si hna lai.\nCun Bus chung ah riantuan tu pawl hna hi driver, asistant driver, Tourist Guide and helper an si hna i anmah nih khualtlawng pawl caah a herh mi vialte tuanvo an lak dih hna lai. Hi konglam hi Advanture Overland ah August 15. 2020 ah khan an rak phuan zaar cang mi zong a si.\nDelhi in London tiang a kal chung ah a tan/pal pah ding mi hna ram pawl cu Myanmar, Thailang, Loas, China, Kyrgistan, Uzbekistan, Kazahtan, Russia, Latvia, Lithuania, Poland., Czech Republic, Germany., Natherland, Belgium, France ram hna hi an si lai tiah an langhter.


Ralhrang pawl nih kan mipi dirhkamtu Palai (CDF, PDF tbk) hna doh ding in an i thawh tik ah! – The Cherry Par\nRalhrang pawl nih kan mipi dirhkamtu Palai (CDF, PDF tbk) hna doh ding in an i thawh tik ah!\nA tu kan dothlennak ah kan tei hnga maw tiah lunghring pah mi cheukhat nih an chim ttheumi bia pakhat cu “ralhrang pawl cu kum 70 leng chung fek tein le ttha tein dirh cangmi a si; Cun hriangnaam zong a ttha ttha in an ngeih caah dirh caan a thla lawng si rihmi mipi dirkamhtu palai (CDF, PDF tbk) pawl nih zeitin dah an tei khawh lai? ” ti hi asi.\nAsinain, keimah ka hmuh ning ahcun ralhrang pawl hi kum 70 chung fek tein le ttha tein dirh cangmi si seh law Mipi kan nawl ngeinak hi a kan chut lai lo. Uknak an laknak ding suallam zong a um lo. A phung men in an rak dirh caah a tu bantuk in uico pa Min Aung Hlaing nih a duh paoh a hman khawh hna nak hi a si tiah ka hmuh.\nA tu cu ralhrang pawl cu training an kai lio biakamnak an tuahmi le an bia tiam pawl kha zul ti loin thaw ngei lo thilri bantuk in cung lei nih an duh poh in an mer khawh cang hna. Minung lungput an ngei ti lo. Cu caah minung an hmuhmi poh an ral ah an rel dih cang hna i hram hram in sualnak ngei lo mipi cu an thah thluahmah hna. Mino poh cu an mah dohtu an ral ah an kan rel dih hna i kum upa poh ralhrang cawlcanghnak CDF, PDF tbk hna sin thawng petu ah a kan rel dih.\nZeiruang ah dah Ralhrang pawl hi minung lungput ngei lo pawl, mipi ral ah an kan ruahtu pawl tiah ka chim ti ah cun Mandalay Obo thawnginn ah pohmah 505-A in taza a kan cuaimi chung ah ralhrang a dohtu lawng si loin mihrut hna, kum 60 cung putar piter hna, nu fa pawi liomi hna,biachim thiam lo pum tlamtling lo hna le an mah ralhrang pawl i an fa le lila hna zong an i tel. Cu lio ah nu fapawi liomi nau rawk tiang in an velhmi zong tampi an um.\nCu ruang ah, mipi nih a kan huat cang ti kha an thei i Sakhan in a leng ah an chuah bak in an lamhmi vawlei cu an ral (mipi) pawl kan umnak vawlei asi dih caah khuachung an i chawh poh ah an lu le an hmai hmanh an lanhter ngam ti lo. Khuachung ah uniform hruk buin an kal ngam set ti lo. Cu nih a kan hmuhsakmi cu hriangnam lawng bochan sawh i mipi uk a kan timmi cu caan sau an nguh ti bal lai lo ti hi asi.\nCun a kan tei lonak ding a ruang pakhat cu, ralhrang pawl nih kan mipi dirhkamtu Palai (CDF, PDF tbk) hna doh ding in an i thawh tik ah an i phorh khomi rawl le ti lawng an ngei. Khua chung lut ngam lo lampi zul ngam loin ram tang lawng ah an kal cang. Cu caah caan tlawmpal ah ral dohnak a um lo hmanh ah an ei ding rawl le ti a dih ah cun caan saupi an cawlcangh kho bal lai lo.\nCu ruang ah ah Ralhrang pawl an rawl tam tuk ah cun khua chung an lut i mipi kha meithal in kah hmasa, thawl dih hmasa in rawl fir thil fir in an nun hi asi. Cun tam deuh cu khua leng ah chuak ngam loin an umnak sakhan le khuapi khua chung lawng ah an i thup peng. Cu nih a kan hmusakmi cu Ralhrang pawl an cawlcang deuh deuh kan teinak ding caan a nai deuh deuh ti hi asi. Credit: Salai Dokhar\nSihmansehlaw, raldohnak a chuah ahcun mipi cu a tuar peng ding kan si caah hi hi kan ram dothlennak caah a si tiah a tuar zia tu thiam hram ko usih. Hi ralhrang pawl hi cu kan tei hrim lai ti kha a fian ko caah kan doh lio caan ah nunnak a liammi, chawva asungmi kan tampi lai.\nPathian tu nih in hnem hram hna seh law, nan sunghmi chawva nak in a let tam deuh in thluachuah in pe hram hna seh. Mipi nih kan tei lai ti hi kan zumh ko zong ah a tlamtlinter kho tu cu Pathian a si caah kan saduhthahnak cu pathian nih caan tawite chung ah tlamtlinter hram seh.\nGermany’s Federal Election (26 September) September 26, Zarhpi ni ah Germany federal ram pumpi thimnak an tuah cang lai. Germany ram tuanbia ah a pakhatnak nu Chancellor a tuanmi le a pakhatnak amah lungtho tein a rian in aa dinmi Angela Merkel cu kum 16 chung a tuan hnu ah aa din ruangmang cang lai.\nAmah hi Chemistry in PhD a lami a si. Ram a hruai ning kong ah siseh, amah pumpak kong ah dawtnak in “Mutti” tiah an kawhmi nu a si. Mutti ti cu Mommy tinak kha a si. Amah party Christian Democrats (CDU) in a hun changtu ding cu Armin Laschet a si lai. Zei party nih dah teinak an hmuh lai ti cu chimchung awk a tha lo nain Germany ram hi Party ngan pahnih fonh in acozah ser hi an tuanbia chung ah a um lengmang. Cucaah Grand Coalition timi biafang hi a lar ngaingai.\nParty ngan pakhat a si vemi Social Democratic (SPD) lei in Olaf Scholz nih a hruai ve lai. A pathumnak party ngan a si ve mi le the Greens lei in mino te asi mi a hliphlau a tha bakmi Annalena Baerboc nih a hruai lai. Debate zong an tuah pah lengmang. A hnu bik hi thaizan ah an tuah lai ti a si.\nThimnak hi thenhnih ah an then. Thutdan a cheu hi Myanmar ram thim ning Fast Past The Post ning in an thim hna. A cheu hi PR in an thim hna caah Germany Federal thimmak cu Mixed PR tiah kawh auh a si. Party hme tee zong hi an um pah len.\nGermany ram hi State (16) a um i atu chanthar an khualipi cu Berlin a si. Nitlak le Nichuah an i fonh hlan ah nitlak lei khuapi cu Bonn a rak si. Atu tiang hi Acozah zung hi hmunhnih in a um rih. A cheu cu Berlin ah an um i a cheu cu Bonn khua ah an um rih.\nGerman miphun hi 91.5% bak an si. Turkey (Turkish) miphun hi 2.4% an um ve. Adangdang miphun hi 6.1% an um ve. Atlang piin miphun dang cu an tlom ngai ti khawh a si. Khrihfa biaknak hi 68% an si i Catholic le Protestant hi 34% veve an si. An i tluk bak. Muslim hi 3.7% an si. An tlom ngai rih.\nAdang biaknak le zei biaknak hmanh ah aa peh lomi hi 28.3% an si. Acheu nih cun Khrihfa hi 80% an si lai a ti tu zong an um. A zor lei a si lai tiah a chimtu zong an um ve. Muslim tu hi cu an karh lei a si lai tiah an zumh cio.\nGermany ram ahcun Pastor le Reverend zong nih President tuan khawh a si. A luan ciami zong ah Pastor nih German Federal President a rak tuan bal cang. Credit: Thawng Za Pum\n← Pu Ni Kung; Chinmi, a bikin Hakha-Thantlang nih pacan ah kan bochan mi a si.\nKIA Le PDF Hriamtlai Phu Hna Nih Ralhrang Minung 40 An Thah Hna! →


A POITUK TI LENGIN CHIM DING A UM LO, MINUNG PAHNIH AN LANHPI HNA – The Chinlung Post\nA POITUK TI LENGIN CHIM DING A UM LO, MINUNG PAHNIH AN LANHPI HNA\nNizan ah thil acangmi kong cu kan theih pah cio hna lai, Apoituk ti lengin chim ding dang a um lo, Ngeih a chiatuk hringhran, Thantlang sizung ah lanhpi mi chungah minung cu an dirhmun a fah deuh caah Hakha sizung ah an lanhpi tthan hna. Thil a canning konghe pehtlaiin JCB driver pa nih cun a tanglei bantuk in hin thil sining a chim.\nJCB driver pa nih atimi cu a break atthat lo caah asi tiah a chim. Bungtlang khua hngakchia minung pasarih hna cu JCB mongtu pa nih Hriawh Tiva lei ah a phurh hna. JCB ah hngakchia a cuangmi hi nu pahnih le pa panga an si hna. Cuticun JCB ttawl dingah tiva ah cun an kal hi a si. Vanchiat ah JCB cun an tla i, hngakchia pahnih an nunnak aliam.\nAdang minung panga hna cu Thantlang Sizung ah kalpi colh an si. Atu bantuk in thihnak a chuahnak hi Lamkawi ka ah a can hi a si tiah an chim. Chiatnak an ton tikah amah JCB mongtu pa lila nih a vun phurh tthan hi asi tiah an chim. Sizung lanhpi mi aa khawngmi hna caah thlacamnak in bawm cio hna usih.\nTantakmi chungkhar ngeihchiatnak a tongmi ca zongah a tuarzia le a innzia an thiam khawhnak dingah zumtu kan dihlak nih thlacamnak in bawm hna usih. Ngeihchiatnak tuarpi bu in John Bawi.\nPU NO THAN KAP: CHINCA A KILVENG TU A HO DAH ASI?\nKHENGLAWT CHUNG CU HNAP TAWH CHUNG AN SI, VANHOI CU MI LEPLOP ETC..


Deuteronomi 4 (Deuteronomy 4)\nHakhaKawlCa kDal 4Cang\nMoses Nih Israel Mi Kha Nawl Ngaih Awk A Forh Hna\n1“Cun atu cu, maw Israel, kan cawnpiakmi hna phunglam hna le nawlbia hna cu ngai u law, tuah hna u, nan nun i nan kal i Bawipa nan pupa Pathian nih an pekmi hna ram cu nan co nakhnga. 2 Bawipa nan Pathian nawlbia kan pekmi hna cu nan ulh nakhnga, nawlbia kan pekmi hna hi nan chap lai lo, nan zuk fawn lai lo. *4:2: Biat 22:18-19 3 Bawipa nih Baal-peor ah a tuahmi kha nan mit nih a hmuh cang, zeitintiah Bawipa nan Pathian nih Peor i Baal a zulmi vialte kha nannih lakin a hrawh hna; *4:3: Nam 25:1-9 4sihmanhsehlaw nannih Bawipa nan Pathian fek tein aa tlaihmi vialte cu nihin tiang nan nung rih. 5Zohhmanh, nannih nih co awk i nan luhhnawhmi ram ah nan tuah hna nakhnga, Bawipa ka Pathian nih nawl a ka pek bangin nawlbia le phunglam hna cu kan cawnpiak cang hna. 6Ul hna u law, tuah hna u, zeitintiah miphun hna hmuh ah mah cucu nan fimnak le nan hngalhnak a si lai; hi nawlbia vialte an theih tikah, ‘Hi a nganmi miphun hi a fim le a hngalhthiammi an si hrimhrim ko,’ an ti lai. 7Kannih nih Bawipa kan Pathian kha kan kawh fate Bawipa kan Pathian nih cun a kan naih tlukin naihtu pathian a ngeimi miphun ngan ahodah a um? 8Nihin ah nan hmai i ka chiahmi phungbia vialte, hi tlukin a ding hringhranmi hna bantuk, nawlbia le phunglam hna a ngeimi miphun ngan ahodah a um ve?\nIsrael Mi Horeb Tlang\n9“Ṭha tein i ralring u law, i zohkhenh u, nan mit nih a hmuhmi thil cu nan philh sual hna nakhnga lo le nan nunchung ah nan lung chungin an tlau sual nakhnga lo; nan fale le nan tule hna kha hngalhter hna u — 10 Bawipa nan Pathian hmaiah Horeb ah nan dir ni ah khan Bawipa nih a ka chawnh i, ‘Mi cu ka sinah pum tuah hna, ka bia kha an theih i vawlei cung i an nunchung vialte keimah ṭih kha an hngalh i cu bantukin an fale zong an cawnpiak hna nakhnga,’ tiah a ka ti mi kha kan hngalhter hna. 11Cun nannih nih nan va naih i tlang hramah khan nan va dir, tlang cu meizik in van tiang aa hlio i, muihnak le khuadawm nih a zual i, a pih in a pit. *4:11-12: Exo 19:16-18; Heb 12:18-19 12Khi tikah Bawipa nih mei chung khan an chawnh hna; bia thawng cu nan theih, sihmanhsehlaw mui cu nan hmu lo; aw lawnglawng a si ko. 13Cun tuah awkah nawl an pekmi hna a biakamnak kha nannih sinah a thanh, mah cucu nawlbia pahra kha an si; lung tlap hnih cungah a ṭial hna. *4:13: Exo 31:18; 34:28; Deu 9:10 14Cun khi caan ah khan Bawipa nih nannih cu nawlbia le phunglam hna kha cawnpiak awkah nawl a ka pek, nannih nih co awkah nan va kalhnawhmi ram chung i nan va tuah awk a simi hna cu. *4:14: Exo 21:1\nSiasal Biak Lo Ding Ralrinnak\n15“Cucaah ṭha tein i ralring tuah u. Bawipa nih Horeb ah mei chungin an chawnh hna ni ah khan a mui zeihmanh nan hmuh lo caah, 16nanmah caah suaimi mui, zei bantuk mui hmanh a ken a si zongah, mipa bantuk maw minu bantuk maw, *4:16: Exo 20:4; Lev 26:1; Deu 5:8; 27:15 17vawlei cung i a ummi zei bantuk saram paoh a lomi maw, van i a zuangmi thla ngei va a lomi maw, *4:17-18a: Rom 1:23 18vawlei i a vakmi thil a lomi maw, vawlei tang ti chung i a ummi nga a lomi maw, hi bantuk tuahnak hin nan i thurhhnawmh sual nakhnga lo i ralring tuah u. 19Cun van khi nan hun zoh i nika le thlapa le arfi hna, van i a ummi thil vialte cu, nan hmuh tik hna ah, annih biak awk le an hmai i kun awkah hnuh nan si sual nakhnga lo i ralring tuah u. Mah hna hi cu Bawipa nan Pathian nih vanrang toi miphun dang vialte tu kha a pek hna, 20sihmanhsehlaw nannih cu Bawipa nih thir titnak meiphu, Izipt ram cun, amah miphun hrimhrim si awkah, atu i nan si bang hin, an chuahpi hna. *4:20: Exo 19:5; Deu 7:6; 14:2; 26:18; Tit 2:14; 1Pet 2:9 21Cuhleiah nanmah ruangah Bawipa cu ka cungah a thin a hung i Jordan cu ka tan nakhnga lo le Bawipa nan Pathian nih co awkah an pekmi hna ram ṭha cu ka luh nakhnga lo, chiat a ser. *4:21: Nam 20:12 22Hi ram ah hin ka thi ko lai, Jordan cu tan awk ka si lai lo; sihmanhsehlaw nannih nih cun nan tan lai i ram ṭha cu nan co lai. 23 Bawipa nan Pathian biakamnak nannih he a sermi cu nan philh sual i Bawipa nan Pathian nih an thlauhmi hna suaimi mui, zei mui a kengmi hmanh cu, nan ser sual nakhnga lo, i ralring tuah u. 24Zeitintiah Bawipa nan Pathian cu tlumral lak kangh hmang mei, nahchuak Pathian a si. *4:24: Heb 12:29\n25“Cun tu le fa nan ngeih tik le ram chungah nan tar tikah, zei mui a lomi hmanh si ai kun, suaimi siasal sernak in le Bawipa nan Pathian hmai i thil ṭhalo tuahnak in nan i thurhnawmhter i a thin nan hunter ahcun, 26Jordan tan in nan va co laimi ram chung cun nan rawk cikcek zau lai, tiah nihin ni ah hin nanmah hngaltu ah van le vawlei ka kawh hna; a chungah saupi nan nung lai lo, nan lo dih cikcek ko lai. 27Cun Bawipa nih miphun hna lakah an ṭhek hna lai i Bawipa nih an dawi hna naklai miphun hna lakah tlawmte lawng nan taang lai. *4:27-28: Deu 28:36 28Cun khika ah thing le lung in sermi pathian, minung kut sermi, hmuh zong a hmu kho lomi, theih zong a thei kho lomi, ei zong a ei kho lomi, rim zong a hnim kho lomi cu nan biak hna lai. 29Sihmanhsehlaw khika ah Bawipa nan Pathian cu nan kawl lai i, nan lung vialte le nan ruahnak vialte in amah kha nan kawl ahcun nan hmuh lai. *4:29: Jer 29:13 30Harnak chungah nan um tik le hi thil vialte cu nan cungah ni hmanung bik ni ah a tlun tikah, Bawipa nan Pathian sinah cun nan kir ṭhan lai i a bia kha nan ngaih lai, 31zeitintiah Bawipa nan Pathian cu zaangfah thiammi Pathian a si; an deuh hna lai lo, an hrawk hna lai lo, nan pupa hna sin i chiatser in biakamnak a tuahmi zong cu a philh fawn lai lo.\n32“Zeitintiah nannih hlan i a rak ummi hlanlio ni hna kha hal tuah hna u, Pathian nih vawlei cung i minung a rak ser ni ri khan, cun vanhramdeng khattelei in khattelei tiang zong hal tuah u, mah bantuk thil lianngan hi a rak um bal maw um bal lo, an rak thei bal maw thei bal lo dik? 33Miphun aho tal nih, nannih nih nan rak theih bang khan, pathian aw cu mei lakin an thei in an nung bal dik maw? 34Asiloah, pathian zei tal nih miphun dang pakhat chungin miphun pakhat cu amah ca i va kal i vaa lak awkah, hneksaknak le hmelchunhnak le khuaruahharnak le ral dohnak le a ṭhawngmi kut le samhmi ban le thil ṭihnung in, Bawipa nan Pathian nih Izipt ram ah nan mit hmuh ah an tuahpiakmi hna vialte bang khan tuah a zal bal maw? 35 Bawipa cu Pathian a si kha nan hngalh nakhnga, nannih cu hmuhsak nan si; amah hleiah a dang ahohmanh an um lo. *4:35: Mar 12:32 36Amah nih an chimhhrin hna nakhnga, vancung in a aw cu an theihter hna; cun vawlei ah a mei lianngan cu an hmuhter hna i mei chung cun nannih nih a aw kha nan theih. 37Cun amah nih nan pupa kha a dawt hna i anmah hnu i an tefa hna cu a thim hna i nannih cu amah hmai hrimhrim in le a liannganmi a ṭhawnnak in Izipt ram in an chuahpi hna i, 38miphun dangdang nanmah nakin a ngan deuh le a ṭhawng deuh cu, nihin ah a si bang hin, nannih kha luhter awkah le an ram cu ro ca i in pek hna awkah nan hmai in a dawi hna, 39cucaah, Bawipa cu vancung ah khin le vawlei cungah hin Pathian a si; a dang ahohmanh an um lo, ti kha nihin cu hngal u law, nan lungchung ah i cinken tuah u. 40Cucaah nihin ah kan pekmi hna a nawlbia le a phungbia hna cu ul tuah hna u, nanmah le nan hnu i nan tefa hna caah aa remrel i Bawipa nih zungzal ca in an pekmi hna ram ah hin nan chan cu nan sauter nakhnga,” tiah a ti.\nJordan Nichuahlei I Himnak Khua Hna\n41Cun Jordan tiva ral nichuahlei ah Moses nih khua pathum a dang tein a chiah hna, *4:41-43: Jos 20:8-9 42mithat mi nih a innpa kha hlan ah rak i huatnak um loin le timhnak um loin a thah sual ahcun khika ah a zam lai, cun cuka khua pakhatkhat i a va zamnak thawngin a nunnak cu aa khamh lai: 43Reuben mi hna caah tlangrawn ramlak i a ummi Bezer le, Gad mi hna caah Gilead i a ummi Ramoth le, Manasseh mi hna caah Bashan i a ummi Golan cu an si.\nIsrael Mi Phungbia Kha Moses Nih A Chim Ṭhan\n44Mah hihi Moses nih Israel fale hna hmaiah a chiahmi phungbia cu a si; 45Izipt ram in Israel fale hna nih an chuah tikah mah hna hi Moses nih a chimhmi hna hngalhternak bia hna le nawlbia hna le phunglam hna cu an si; 46Moses le Israel fale hna nih Izipt in an chuah tikah an teimi Amor mi siangpahrang, Heshbon ah a ummi Sihon i a ram chung, Jordan tiva ral Beth-peor zawn nelrawn chungah khan a chimh hna. 47Cun amah ram le Bashan siangpahrang Og ram cu an lak hna, Amor mi hna siangpahrang Jordan tiva ral nichuahlei ah a ummi pahnih; 48Arnon nelrawn kamah a ummi Aroer in Sirion Tlang tiang (mah cucu Hermon a si), 49Jordan nichuahlei ah a ummi Arabah cu a dihlak in, Pisgah tlangpang tangah a ummi Arabah Rili tiangin, an lak hna.


“Ralzaam dirhmun in Malaysia ah kan rat ti ding a si lo. UN nih mi thar lak a tim ti lo” interview with Khup Hlei Mang [CRC Coordinator] | Chin Cable Network\n“Ralzaam dirhmun in Malaysia ah kan rat ti ding a si lo. UN nih mi thar lak a tim ti lo” interview with Khup Hlei Mang [CRC Coordinator] Tue, 01/31/2017 - 12:19 Show Video Description\nCCN : Atulio Malaysia Chin ralzaam minung zeizat hrawngdah kan um? CRC ah min cazin pemi pazeizat dah an si?\nKHM : Chinmi kan diklak in cun 48,00,00 lengkai hi kan um lai tiah zumh a si, tu lio hi CRC nih kum 2016 chungah CRC milu zat kha fiangte in theih kan duh caah min cazin kan lak cuahmah lio a si. Pengtlang upa cheukhat nih cun min cazin an rak pek pah len nain a pek rih lo mi an tampi rih, a tlangpi in 2015 min cazin he charchan chih ahcun CRC tangah a ummi milu hi 30,00,00 lengkai cu kan si lai.\nCCN : Ni 120 chung US nih Refugee a la lailo ti a si cang. Malaysia LahWahKah zongnih cuchung cu interview an tuah lai lo ti kan theih. Malaysia ah ralzaam in a dormi Chinmi phun hna caah zeitluk in dah impact an kan donhkhanh] angeih ve?\nKHM : Aw a si. Hi ruangah hin Muslim biaknak a simi ramthumnak ah a kal caan a phan cang mi an um len nain kal tthan lo ding in an leet [cancel] mi an um hna tiah an mah lei middle east community hruaitu pawl cheukhat sin in theih a si tik ah thinpang cu a hung um ngai ko. Ni 120 chung kharnak an tuah mi hi ralzam zapi huap in a si caah a ho hmanh US luh khawh a si lai lo. Chin ralzam zong hi kan i tel ve ko lai. Ni 120 an timi hi a tlawmbik (minimum)ti a si, hi nak tamdeuh zong a si kho mi a si. A sinain thisit le DHS a dih cang mi le kal caan a cu cang mi Myanmar ralzam pawl tutiang ah cun an leet [cancel] hna lo ti ah thawng kan theih. Cun Malaysia RSC resettlement support center le (CO) cultural orientation class cu a sining kelte in an kal ko, a mah belte lahwahkah ( DHS )[Department of Homeland Security ] pawl hi Feb 15 lawng in zung kaiding an si . Asinain, tutan hi an tlai deuh lai tiah thawngtheih a si. Zei can tiang an tlai lai ti cu chim khawh a si rih lo. Hika zawnte ahhin Chin ralzam caah a poi ngai mi cu Lahwahkah DHS a hngak cuahmah lio mi pawl caah apoi ngai. Ni 120 tiang cu hngah hau dawh kan si ve. Ruahlo pi in Trump nih ralzam kong ah kharnak a tuah mi nih zapi cu an kan lauter dih ko. Thailand, Malayisa, le India um mi ralzam hna caah zeitluk in a donhkhanh lai ti hi fiangtein chimkhawh a har ngaite.\nCCN : Refugee lak dingmi zong zatceo bak in thumh asi cang. Cu nihcun Malaysia Chinmi an kan hnursuan lai tiah na zum maw? Zeitluk in an kan hnursuan lai tiah na ruah?\nKHM : Tutan Ralzam milu lakzat an ttumh hlanpi ahhin UN policy a thlen ruangah Chin ralzam cu hnursuan kan rak sicang. August 17,2010 in khan P1 le P2 timi policy an rak tuah i August 17,2010 hnu zungluh poah kha cu P1 ah (individual referral) pom kan rak si i mah hlan UN zung lut pawl kha cu P2 (groups) case ah pom an si. A hlei in 2012 hnu ahkhan cun Chin ralzam hnuarsuan chinchin kan si rua tiah ka hmuh. Aruang cu Chinmi hi nan tlung kho cang ko tiah UN nih an kan ti lengmang. Cun Volunteer Repatriation [mah lungtho tein tlunnak] program tiang kha zapi theih in introduce [theihternak] an hun kan tuah hnawh tik ah chuahkehnak ram tlun lei paoh kha thazaang pek kan si. Biahalnak [Interview] kip ahhin Myanmar cu uknak a thlengcang, a him cang, a hlei in Chinram cu a dai cang I nan tlun kho cang tiah UN nih an kan ti caan hi a tlawm te lo. Cucu keimah pumpak in UN zung rian ka rak tuan lio ka theih lengmang mi a si. Kanmah Chinmi chung in atong mi pawl zong nih an theih ko lai. Chinmi caah resettlement chances kha a hung tlawm ngaite. A sinain tutan milu an tumh tikah ruah dingmi pakhat a um tiah ka hmuh mi cu Muslim pawl caah lam a hun bit deuh ahcun khirhfa ralzam caah lam a hungkau te kho mi a si tiah ka zumh. Minung 50000 lawng an cohlai lai va si kaw, hi chung hmanh ahhin American ram himnak hna a hnawh lo ding minung le America ram caah thathnem santlaih deuh mi pawl lawng hi a hlei in kan cohlan hna lai ti a si tik ah milu cu a hlan nak cun kan tlawm deuh tuk ko lai. Asinain East asia ralzam pawl hi khirhfa tam deuh kan si tik ah kan lam a kau deuh kho men ko tiah ka ruah. Amah belte Syria khrihfa ralzam ca hna lawng Trump nih a chim duhnak asi ahcun a poi ngaite lai.\nCCN : President Trump nih Ralzam kong min athut mi cu Malaysia Laimi ca ah thawngtha deuh a si, khrihfa ca ko ah atha chinchin tiah na Facebook ah na tial. Malaysai I Ralzam tawlreltu ah hruaitu pakhat dirhmun in President Trump nih ralzaam kong angeihmi zulhphung nih hlawknak a kan pek taktak lai tiah na zum maw? Zei ruangah?\nKHM : Ka zumh ko. Amah pumpak hrim nih khirhfa ralzam hi a aupi ngaimi a si. Thimnak a rak icuh lio zongah khirhfa ralzam hi a rak aupi lengmang kha na theih ve ko lai. Asinain mah achim mi hi Syria khirhfa ralzam ca lawng ah maw a si lai, a siloah East Asia tah kan i tel ve lai maw timi hi a fiang rih lo caah hngah kan hau ko lai. Keimah pumpak ruahnak in East Asia ralzam pawl hi upavo pek ding kan itel ve hrim ko lai, cun Myanmar ralzam tawlrelnak kongkau ah a thazaang a thawng ngai mi bu BACI (Burmese American Community Institute) nih an kan au pi lai i thatnak lei kan panh ko lai. Ka facebook ah ka tial mi kha CNN nih an tialmi chungah cherchan ka lak chin mi a si i kan hnu ni 5 ni ahkhan executive order hmang in (DHS -Department of Homeland Security) pawl kha biaknak lei in hremnak a temtuar mi ralzam pawl kha upavo pek ding a ti hna. Hi nih hih khirhfa mi ralzam caah lam a hun fawiter deuh suamau lai ti ah an ti. Cu si tik ah khrihfa ralzam dihlak huap asi ahcun thawngtha a si ko hnga cu mu. Atu zong ahhin a cunglei kan chim cang bangkhan International Organization for migration (IOM) tangah ummi Operation Department pawl nih Muslim biaknak cu an kal ni le caan a phan cang ko nain an cancel [leet] cuahmah hna tiah thawng kan theih I, kan mah kawlram mi pawl cu leet [cancel] an si hlei lo. Lahwahkah nih a hren hna ti dah lo ahcun ramthum lei zuannak [departure] zong ah an tluang tinak a si ko.\nCCN : Malaysia ah ralzaam in a dormi Chinmi cheukhat cu kan ram lei ah an kir pah hna ti kan theih. Zeitluk in dah atlung mi an um cang [Zatuak zeizat hrawngdah an si lai na zumh]?\nKHM : A si. Atlung mi an um pah len, pengtlang upa le hawikom sin in kan theih lengmang. Cun, UN ah a kal lai ding mi CRC memer pawl hi UN zung an kal lai ah CRC ah ruahnak a kan hal ta tawn i cheukhat pawl i an chungkhar cu kawlram ah a tlungcang a timi an um len . A zatuak tu in cun chim a har ngaite, aruang cu CRC ah theihternak an kan tuah lo caah ruahdamh awk a har.\nCCN : CRC cazin ning in Min cazin a pe mi an karh lei maw a si an ttum lei dah? Zeitluk in dah an karh/ttum?\nKHM : A ttum lei kan si ko. CRC ahcun mithar min cazin cu an um tilo ti awk khi a si ko cang. An tlawmtuk cang, mihlun deuh hi kan si hna. Kan chim cang bang atlung mi an hung um pah len caah a zor lei kan panh ko.\nCCN : Malaysia ah Chinmi ralzaam in kan rat rih ding a si maw? Aruang?\nMalaysia ah kan rat ti ding a si lo, aruang cu UN nih mithar lak a tim ti lo, min pek cia a simi ca hmanh ah tu le tu te Community hruaitu pawl nih UN cu kan au hnawh len hna nain zei pipa an chim duh rih lo.\nCCN : Malaysia khuasa Chinmi caah na thinphan bik mi pakhat le na ruahchan bik mi pakhat?\nKHM : Kan thinpan bik mi cu tlaihkhih hi a hung tam chin lengmang i kan mipi nih tlaihkhih kan tong lai ti hi a si ko, a ruang cu UN le Malaysia cozah an i pehtlaihnak hi a tha tuk lem lo. Tlaihkhih kan ton cang ahcun UN zong nih hlan bantuk in duhpoah in le fawite in kan mipi an chuah kho ti hna lo tik ah thonginn chung in kawlram ah kuat a huah mi kan tampi cang.A hlei in UN card a ngei lomi pawl kha thonginn chung zong ah UN nih register [Min lak] an kan tuah piak duh ti lo. UNHCR nih UN card a tlaih mi cu a chuah ko hna nain, A can can ahcun UN card a tlaih mi cheukhat zong hi vanchiat ahcun kawlram ah kuat a tong mi an um len ko cu caah tlaikhih ton hi thinphan lo awk a tha lo, tlaih i kuat colh hei si ahcun a ning deuh hnga. Thlathum thla 6, thla 9 chung te hna thong inn chung le Camp chung ah an hren mi hna khi intuar a har tuk lai. UN ka tuan lio ah Malaysia thonginn kip le camps kip hi cu ka phan pah dih ngawt ko. Thongtla pawl temtuar ning ka hmuh tikah ahar tuk lai ti khi ka tuar khawh colh. Suimilam pa 4 chung camp chung ah biahalnak [interview] kan tuah hna hmanh ah a linh khi celh a si lo. A chung ummi chinchin ca ahcun zeitluk in dek a hei har hnga, tirawl thatthi in an ei kho lo, an tak zong thatthi in an i kholh kho lo. Tlaihkhih kan ton sual lai ti hi thinphan bik a si ko. Cun, tu lio cu Kawlram i Rakhine le Royhingya buainak ruangah Malaysia ralzam zong a kan hnursuan dih, kan mah Chin mi chung in Myanmar mi nan si ti ruangah tlerhkhawn atong mi le tukvelh a tong mi kan um pah len. Biaknak le Miphun hoih in hi buainak hi an lak tik ah i ralrin lo awk a tha lo i thin cu a phang ko. Kan I ruahchan bik mi cu tukum chungah hin cun UN lei in thawngpang thar cu kan theih te theu lai tiah ka ruah. Thawngpang chia a si pek, thawngpang tha a si pek ah mipi caah decision chiahnak [fiang tein biakhiah khawhnak ] lam cu a hung chuak ko lai tiah ruahchan nak ka ngei i lungsau hi a biapi ko. Tu lio kan boruak ahcun.\nEditor Note: Khup Hlei Mang [Hakha] cu Malaysia UNHCR ah kum 4 chung holhlet rian atuan hnu ah atu hi Chin Refugee Committee ah Coordinator a tuanlio mi a si. View the discussion thread. Interview Videos\nCYO President Salai Tial Khar Lian he biaruahnak 353 views\nValedictorian Ngun Tha Par he biaruahnak 783 views\nVan Biak Thang (CHRO, Hakha) He tonbiaruah nak\n69th Chin National Day Paih Kongkau Ton Biariahnak\n“Ralzaam dirhmun in Malaysia ah kan rat ti ding a si lo. UN nih mi thar lak a tim ti lo” interview with Khup Hlei Mang [CRC Coordinator]\nMipi An Chuak Duh Loh\nDr. Salai Tluang Za Thang interview\nHakha City Bus Pekchanhnak ah Rev. Joel Nawl Cung Lian interview\nHla Phuah/Sak Thiam Thawn Kham Le CCN Tonnak @ Dallas, Texas 1,023 views\nDavid Lai Le CCN Fun Tonbiaruahnak


Chinram ah NLD nih PDF Dirh an Timh Timi kong ah Chin NLD Upa Biahalnak – THE CHIN JOURNAL\nChinram ah NLD nih PDF Dirh an Timh Timi kong ah Chin NLD Upa Biahalnak\nJuly 8, 2021 July 8, 2021 | The Chin Journal | Hakha, Chin State\nMyanmar ramchung hmun khat ah PDF nih Training limnak an tuah lio. Photograph: National Unity Government/EPA\nChin ramkulh ah NLD palai pawl nih PDF dirh an timi tiah nai hrawng bia a lenmi kong he pehtlai in Chin ramkulh NLD upa pakhat a simi Pu Jacob Thang cu The Chin Journal nih biahalnak kan ngeih i atulio Chin NLD upa pawl le an rianttuan ningcang konglam pawl tlamtling in a langhter.\nBiahalnak: Chin NLD upa/palai pawl nih a dangte in PDF dirh an timh timi kongah Chin NLD nan dir hmun?\nBialehnak: Hluttaw palai nih CRPH a ser. CRPH nih NUCC a ser. NUCC nih NUG a ser. NUG le CNF cu ralkap pennak thlak ding le Federal Democracy pennak a chuah tiang hmun khat ah rianttuan tti ding in hnatlak minsen an thut cang. CNF cu NUG cozah he rian an ttuan tti bantuk in Chin Hluttaw he zong hmun khat ah rian an ttuan ti. Committee Representing Chin State Hluttaw (CRCH) le CNF hruainak in Interim Chin National Consultative Council (ICNCC) ser a si. ICNCC in NUG ah palai (2) thlah a si i cu chung in Dr. Lian Hmung Sakhong zong Federal Union Minister rian pek a si. Cun NUG hruaimi Ministry of Defense (MoD) nih West Commend Implementing Committee (WCIC) ser ding a ti bantuk in Chin MP hruainak in WCIC ser a si. WCIC ttuanvo ngeitu le CDF hruaitu hna cu hmun khatte an rian an ttuan ti. Cu bantuk cun CNF zong CDF he hmunkhatte ah rian an ttuan tti.\nBialehnak: A cunglei i ka langhter mi vialte khi Chin NLD nih a tuanmi rian a si. Chin Hluttaw palai chung ah a cawlcangmi hi Chin NLD lawngte an si. Atu lio tthithruainak CRCH, CRPH le NUG ah biatak te in thazaing chuah in rianttuan a si. CDF nih an herhmi hriamnam tlamtin nakding, IDPs bawmh chanhnak, tbk., kan miphun ca ah a herhmi chimrelnak an ngeih hnu ah bawmhchannak hmuhmi cu a tawlreltu hna i ttuanvo an lak ko. Atu lio dohthlennak caan lio ah Chin NLD rian lawng a si lo kan miphun dihlak tuanvo a si. Biaknak in siseh, zatlang bu in siseh, party kip in siseh thazang kan chuah ding rian a si.\nBiahalnak: Chim chap na duhmi…?\nBialehnak: Atu lio ah Party in siseh, pumpak in siseh mah hlawknak hmuh ding ah rianttuan caan a si lo. Kan miphun ning in thazaang chuah i hmunkhatte ah riantuan tti caan a si. Fiangfai in theih lomi kong social media ah cattial ding a si lo. Ahnu ah mah le mah ningzah i thlaih a si. Bia na ka halmi cung ah ka lawm.


Bible Sianginn Professor Tom Meyer nih Corona hi Caan Donghnak Ding Hmelchunhnak a si a ti Bak Ko Cang – Kawltu Team\nCorona Virus nih kan vawleipi a chuahtak khawh tilo tik le, tutiang Virus thatnak sii an hmuh khawh rihlo tikah Mi tampi cu an lungrethei le vansang in an um. Mitampi nih hithil cangmi hi kan vawlei dawnghnak ding hmelchunnak si ko lo maw tiah an ruahning le zumhning an chim cang. Pathian thawngtha chimtu Evangelist le pastor minthang hna zong nih kan vawlei caan donghnak kan phan zuahmah cang tiah an zumhning an phuan cang.\nAn ruah ning le hmuhning ahcun kan vawleicungah thihnak le rawhralnak chuahpi tu tamtuk arak phan cang. November 2019 in a thawhmi Corona virus nih vawleipi a cul i, minung tamtuk an thih cang. Tuni tiangah zawtnak nih niam lei a panh fawn lo. hi thil asi caah zumtu cheukhat nih cun Minung hna caah rawhralnak caan a nai tuk cang, kan vawleipi a dawng deng cang tiah an zumhnak an langhter.Novel corona, Wuhan khuapi China in a thawk mi nih hin minung 99 million sinah faknak le zawtnak a tlunter. Minung tamtuk an thi fawn.\nMitampi nih Bible nih a rak chimchung bia a phan cang tiah an zumhning an chim.Shasta Bible college professor Tom Meyer, Bible a byhearth dih tiah an chimmi pa nih cun Thianglawr a phak nak ni le caan kan phan deng cang, cu ni le caan kan phanh nak lai Nazi ban a hermi zong a dong deng cang” . “Covid-19 nih vawleipi caah hneksaknak a pek cang. A ni le caan kan phanh tikah cun krihfa hna cu vawkhat ah kan lo dih te lai. cu ni le caan ah cun Ram phunkip an buai lai, lockdown nih a zulh lai, Sipuaizi a buai lai. Krihfa le zumtu tha hna vawlehkhat ah an tlau dih dingmi hi Bible zong nih fiang tein arak chim chung bal.\nCu cu thianglawr vawikhatnak asi. Thessalonians 4:13-18″ tiah Express.co.uk sinah a chim. Meyer nih cun Jesuh rak rat than vawi hnihnak cu kan vawleipi nih harnak fak tak tak a tawn kum 7 liam hnu ah asi te lai. kan vawli nih harnak a tawn dingmi cu LIHNIHNAK. TLANG KANG, LE TILIAN te hna an si. Jesuh aha thi mi hna cu an tho hmasa lai. Cu dih cun vawleicung thlan vialte a awng lai i, kriuhfa hna cu jesuh krih sinah kalding in an tho than lai. A nungmi krihfa hna cu vawleicung in vawilehkhat ah an lo lai. cutikah cun zumlotu hna cu khuaruahhar le vansang in an um te lai” tiah a chim fawn.\n← Khrihfa tampi le Trump nih a Huat takmi Thil Biden nih a Tuah Hoi Cang\nTrump le Russia Thlithup Riantuannak Vialte Cauk Pakhat nih a Phozar Dih →


SBS Language | Moderna Raikhamsii Kong Na Theih A Herhmi\nModerna Raikhamsii Kong Na Theih A Herhmi\nModerna raikhamsii cu Austraia cozah nih ram mi hna runvenak caah tiin raikhamsii a phumnak a tawlrel mi a si. Moderna rian a tuanning cu a tanglei ah kan rak langhter lai.\nCOVID-19 raikhamsii phunkhat a si mi Moderna cu Australia ram chung sii lei thiamsang hna nih zohfelnak an ngeih hnu ah mipi caah a him ko an ti.\nModerna cu Pfizer bantuk a si I rian an tuanning a lo, kan pum chung rai dotu a thawntertu an si. Hi raikhamsii cu voihnih khelte I chunh a hau mi a si cun a voikhatnak le a voihnihnak I chunh caan cu ni 28 tluk a hlat hau mi a si.\nCozah nih rammi hna caah Moderna raikhamsii sing 25 tluk a cawk chung.\nSing 10 tluk hi 2021 chungah hman chung ding a si lai I a tangmi sing 15 hi 2022 a hman te ding mi a si.\nModerna raikhamsii rian a tuanning\nSii lei thiamsang phu a si mi TGA hotu John Skerritt nih Moderna raikhamsii nih raikhamsii zeitluk in dah a kham khawh timi a fianter. Moderna raikhamsii na chunh a si ahcun COVID-19 pulrai zawtnak in an khamh khamhnak dingah zatuak 93% a si. Zulhma tuk in na zawt lonak dingah zatuak 98% tluk an khamh khawh cun pulrai zawtnak in na thih lo nak dingah za chung ah za bak an khamh khawh.\n“Thla ruk hnu ah a tu bantuk raikhamsii kan chuah khawhmi cu lung a hmui kho tuk” tiin thawnglatu sin ah a chim.\n“COVID nak in a thawng deuh mi variants zong hi raikhamsii nih a doh khawh ko nain, hinak tha deuh in kan I zuam rih lai lai.\nKhoika ram pawl nih dah an hman ve?\nModerna raikhamsii cu United Kingdom, Canada, United States, Bangladesh, Singapore le Europe ram hna le a dangdang ram zong nih an hman mi a si.\nUS ram lawngah hin Moderna raikhamsii cu sing 140 tluk tam ram mi hna chunh an si.\nTuchun thawngpang kan I hrawm khawh mi cu vial in kan dihter rih lai. Ramchung le ramleng thangpang siseh, Australia ram pemluhnak le khuasak tintuknak kong tam deuh in theih le hngalh na duh ahcun sbs.com.au/hakhachin ah len lengah khawh a si.


Chin Ramkulh Fimcawn Thanchonak Kong Ah Dr. Tluang Za Thang, Dr. Sang Hlei Le Prof. Hmun Lian Hna Nih An Hmuhning – THE CHINLAND POST\nChin Ramkulh Fimcawn Thanchonak Kong Ah Dr. Tluang Za Thang, Dr. Sang Hlei Le Prof. Hmun Lian Hna Nih An Hmuhning\nChin Ramkulh fimcawnnak a thancho khawh nakding caah Chin ramkulh cozah nih zeidah papek in aa hmaithlak awk a si ti mi he pehtlai in Dr. Tluang Za Thang, Dr. Sang Hlei le Prof. Hmun Lian Hna nih an hmuhning cu a tanglei bangin kan vun langhter;\nDr. Tluang Za Thang (Principal, Hakha GTI)\n“A pakhatnak ah khuate si zong khuapi si zong ah innlo le thilri (infrastructure) pawl hi zoh dawh le rem tein tuah viar a herh. Sianginn chia tuk mi, ruah sur caan ah a zut mi le thutdan cabuai tbk a chia tuk mi cu siangngakchia ca zong ah lungthawhnak a um kho lo. Cun atulio Saya le siangngakchia chiah ning zat hi atulio fimcawnnak phung ning cun Laitlang he aa tlak lo. Cu caah catang um zat in cachimtu chiah ding hi a biapi. Cachimtu hna kha anmah le an cawn, an thiam mi he aa tlak in chimhter an hau. Tch: Math a dih\nmi nih English chimh tbk si lo in anmah le specialize an lak mi cio kha chimhter a herh. Tanghra awng mi a si zong le a thiam deuh mi\nsubject kha chimhter ding a si. Cu pin ah, cachimtu kha subject kong ah siseh cachimh ningcang kong ah siseh training tuahpiak lengmang hi a herh ngaingai. An thiamnak thanchoter lengmangnak caah. Siangngakchia nih zeiruang ah dah fimthiamnak hi kan cawn ti mi kha an hngalhfian khawh nakhnga cozah lei nih chimh cawnpiaknak kha ngeih lengmang ah a tha. Cu nih cun ca an cawnnak ah tinh mi zong a ngeihter hna lai i hlawntlinnak zong a hmuhter hna lai tiah ka ruah.\nFimcawnnak ah fale lawng si lo in nulepa zong a biapit tuk caah nulepa nih fale fimcawnnak ah a phungmen siloin biatak tein thazang kan pek khawh nakhnga cozahlei in fimchimh cawnpiak le thazang pek hi a herh ngaingai. Tch: Kawllei hna cu an fale fimcawnnak ah zeitluk in dah tha an pek hna. Sianginn kai zong ah an don an thlah hna. Kannih Laimi cun kan bengbai. Zeiruang ah dah Laitlang ah tanghra sunghawn a chiat ti cun fimcawnnak hi a par in kan chok lengmang. A hram kan rak zoh lo. Khuate si ah khuapi si ah tangkua, tanghra lawng in tha kan chuah. Cucaah Chin ramkulh cozah nih siangniamrun cacawnnak hi biatak tein thapek in zohkhenh sehlaw fimcawnnak ah hin hlawhtlinnak kan hmu chin lengmang ko lai. Atulio ah khuate kip nih inn tlawmpal kan tam deuh cangka in sianglairun sianginn ngei ko mi zong nih siangsangrun kha duh cio a si tbk a tam ngai. Cucaah kan ngeih cia mi tu hi zeitindah kan thanchoter lai ti kha ruat hmasa sihlaw cu nih cun fimcawnnak ah a kan thathnem deuh lai. Cun sianghleirun a kai lio mi kan fanau cio zong si hna seh cachimtu rian hi ram le miphun thanchonak ah a biapi tuk, kan rian cio a si ca ah cachimtu rian hi kan tuan cio awk a si ti hi cozahlei nih forhfialnak ngei hna sehlaw ti hi ka saduhthah a si.”\nDr. Sang Hlei (Lecturer, Kalay University)\nLaitlang khuaza kenkip ah sianginn tha te (inn lo, cabuai, todan le cacawnnak thilri tbk) cacawnnak tlamtling a si ter kha a biapi. Cun Cachimtu thuttonak, umnak innlo tlamtlinter zong a biapi. Miphun le ram dawtnak le siangngakchia a daw taktak mi cachimtu tha tampi chuahter a herh. Cun sianginn kip ah sianguk tuantu mifel, mitha nih hin sianginn le miphun ca ah a tha mi siangngakchia an chuahter hna tiah ka hmuh. Cucaah sianguk fel an um khawh nakhnga cozah nih a fel mi caah laksawng pek le a fel lo caah daantat phung bantuk kha an hman zong a hau ko tiah ka hmuh. Fel lo bu zong ah i hmaichiat lai phan ah umter peng, khua nih rem lo zong ah\ni beek peng tbk kha fimcawnnak a hrawk.\nA biapi bik cu sianguk a tuan mi hi an kut tang zong nih an tihzah mi le sianginn a daw bak mi kha rian pek hi a tha bik tiah ka hmuh mi a si. Cu pawl nih an tuan cun khoika sianginn paoh a tha ko lai. Siangngakchia sungh awn kha hman tein tuah ding. A sung mi sung bak, a thiam lo mi cu thiam lo ning in sunghter ko. Cun siangngakchia chung in a thiam mi le zohchunh awktlak si mi le cachimtu chung in a fel mi hna kha sianginn, peng huap le ramkulh huap zong in i lawmhpi i laksawng pek. Mikip le siangngakchia zong nih van uar ding tiang in thlircawi tbk hi Chin ramkulh cozah nih a tuah seh. Hi vial hi cu Chin ramkulh cozah nih a tuah khawh mi a si i a rannak in a tuah ko a si cun tuhnu kum kua hra chung ah Laitlang fimcawnnak cu tampi aa thleng ko lai.\nProf. Hmun Lian (retired. Monywa University)\nAtu Chin ramkulh cozah hruaitu cu kha hlan bantuk si ti lo in mizapi nih kan thim mi hna an si bantuk in a tha ziahmah ko lai tiah ka ruah. Pakhatnak ah ka duh mi cu cachimtu a thiam taktak mi an chuah khawh nakhnga kan tawlrelpiak hna sehlaw a tha. Cachimtu hi a thiam taktak mi va si khawh lo hmanh ah amah nih a chimh ding tang, a chimh ding course tha te thiammi siter.\nKan khua le kan ram nih a herhnak bantuk in tuah cu kan tuah nain khuakip ah sianginn kan chiah tik ah a sianginn lawng kan chiah i a herh mi a herh mi cachimtu, thilri le umtonak kan tlamtlinh kho lo. Cachimtu a milu tling in kan chiah ko an ti hmanh ah subject cio chim ding a tlinh in an chia kho hna lo. Cu tik ah cun cuka i sianginn kan chiah hnawh mi hna kha hmailei an fimcawnnak kan phih hna he aa lo in ka hmuh.\nCucaah khuapi deuh ah sianginn tha deuh kan chiahpiak hna sehlaw cu ah cun kai ding in nu le pa zong nih zuampiak cio hna sihlaw a tha deuh lai. Hiti ka ti tik ah catang niam si lo in catang sang mu. Ataktak ah tuai-phat ti mi sianginn pawl ah khin tanghra awng um lo khing an si ko cuh. A sianginn nakin kan fale fimnak kha a biapit deuh caah fimnak umnak hmun tu ah kan fale hi kal kho hna sehlaw chikkhatlo ah kan fimcawnnak aa thlen lo hmanh ah hmailei kum kua hra ah cun kan fimcawnnak hi aa lethal ko lai.\nRef: Vol.3, No.2 (2017 April) thla chuak Chin Digest\nHngalhternak: CHIN DIGEST hi Fidi Foundation @The Chinland Post nih thlahnih ah voikhat lengmang a chuahmi magazine a si\nPrevious Dr. Aye Aye Ngun le Chin Digest Biaruahnak\nNext Thanchonak Neknawi Nih A Nawihmi


A TTHA KHOTUK, THEIH HRIMHRIM A PHU MI A SI. THAIZING THOK DINGMI – The Chinlung Post\nTheihtlak CAZUANG: Mizapi le Ralkap Karlak UN Thutdan Cuhnak. Atulio ah, Ramkomh Kawlram mipi lawng silo in vawleipi nih an cuahmi thil tampi lak ah a tel mi pakhat cu a ralai mi United Nation General Assembly 76 nak a si (76th UNGA). Hihi September 14 in thawk ding mi a si. Kum fatin tuah mi UN tonpumhnak a si ko nain kan nih Ramkomh Kawlram mi caah cun suallam dang a hung ngei. Cucu, UN ah cozah nih palai thlah mi kongkau ah caihkhannak a ngeih lai.\nHihi kum fatin te tuah tawn mi cu a si ko. Asinain, February 1 thawk in Ralkap nih nawlngeihnak hramhram in lak an timh ni thawk in, uknak tlai kho taktak um lo in nihin tiang a hung kal. Nain, UN nih biakhiahnak tuah hrimhrim a herh mi cu ahodah Ramkomh Kawlram (Union of Burma/Myanmar) aiawh in palai kan thutter lai, Mizapi aiawh maw a si lo ah, Ralkap aiawh timi hi tutan ah UNGA nih biakhiahnak a tuah a hau.\nCucu, mipi cozah (NLD) lio ah palai a rak tuan mi nih mizapi lei ah a tan i, a tu ah NUG le SAC karlak ah thutnak cuhnak a phun phanh caah a si. Hika ahhin, kan ram kong ah an thil tuan ding mi UN tonpumhnak ah, thil a cang kho mi phun li a um tiah thiamsang nih an ti. Cucu, A si kho mi (a): UN nih NUG a cohlan. A si kho mi (b): UN nih Ralkap a cohlan. A si kho mi (c): UN nih biachahnak a tuah lo, atulio Palai nih pehzulh seh tiah biakhiah. A si kho mi (d): UN nih hohmanh cohlan veve hna lo. UN tonpumnak ah Kawlram thutnak hnon.\nUN nih NUG Cohlan: A pakhatnak NUG cohlan hi a si kho mi a si ko. Hihi UN chungtel le palai zohfeltu chungtel (UN Credential Committee) nih 76nk UNGA sin ah NUG si ko seh tiah cohlannak a tuah ahcun a si kho ko. Asinain, NUG a cohlan ruang ah, R-2-P (ram dang nih zuan hnawh) a ra lai tinak a si lo. UN Tompumhnak (UN General Assembly) ah NUG nih Palai a ngeih lai. Atulio Kyaw Moe Tun a um bantuk khi a si.\nFebruary thla chung ah, Kyaw Moe Tun cu Ralkap nih a rian kan phuah, Ram rawiphirtu a si tiah US cozah sin ah, Kawlram kuat than ding in an rak hal mi a si. Hihi NUG cohlan a si khawhnak pakhat tiah ruahmi cu 1991 ah UNGA nih Ralkap cohlan lonak a rak tuah bal. Cucu, 1991 ah Haiti ram tuanbia in hmuh khawh a si. Cun, 1997 ah Ralkap nih hramhram in nawlngeihnak an lak mi Sierra Leonne ram zohchun in UN nih biakhiahnak a tuah khawh than mi a si.\nCucu, UN nih Palai a rak tuan lio mi Ralkap aiawh a duh lo mi kha an rak pehzulh ter. Cu caah, mizapi aiawhmi NLD nih rak thlahmi Kyaw Moe Tun, atu NUG aiawh in a tuan mi nih pehzulh ding in UN nih biakhiahnak a tuah khawh. UN nih Ralkap Cohlan: A pahnihnak UN nih Ralkap a cohlan lai timi zong a si kho thiamthiam mi a si. Asinain, UN nih Ralkap a cohlan ahcun, NUG nih palai a ngei tilai lo, Kyaw Moe Tun kha Ralkap nih rian pek thar mi nih a thlen lai.\nHihi UNGA nih biakhihnak a tuah khawhnak ding caah UN Credential Committee (UN CC) timi palai le chungtel sinak zohfeltu phu sin in ruahnak a lak lai. UN CC hi chungtel ram 9 an um, anmah nih an caih hmasa hnu ah biakhiahnak tuah a si hnga. Cucaah, Ralkap an cohlan ding mi hi cu a har ngai mi dirhmun a si. Atu ning in kal, Palai thlen lo: A pathumnak UN nih zeihmanh biakhiahnak tuan lo in, atulio sining in kal rih ko seh a ti ahcun, Kyaw Moe Tun nih Palai a tuan rih lai. Cucu, UN nih deffered (thawnnak) a tuah mi a si hnga.\nHihi 1997 ah UNGA nih Afghanistan kong ah an rak tuah bal mi a si. Taliban nih Afghanistan an rak lak hnu ah UN zulhphung bang, UNGA sin ah palai thlah ding cu Taliban nih president sinak pek mi min in halnak an rak tuah. Asinain, UN nih Taliban cu thutnak a rak pe duh hna lo. Mihlun rinh a rak si. Ahohmanh cohlan lo: A palinak ah UN nih ahohmanh Palai a cohlang lo, cucu “empty seat” an ti i, UN ah Ramkom Kawlram palai ngeih lo a si.\nUNGA (tonpumhnak pi ah) Ramkomh Kawlram thutnak cu hnon a si lai i, a lawng lai. Cucu, UN Charter nawl buar ruang ah tiah tuah khawh mi a si. Hihi UN nih a rak tuah bal ve thiamthiam mi a si. Cucu, South Africa kongkau rak caih lio ah, UNGA nih hohmanh cohlannak a rak tuah lo, Minak le Mirang thleidannak a tuahtu cozah siseh, Minak lei in a cawlcang mi phu zong a rak cohlan hna lo.\nCucaah, hihi mizapi nih kan hngah hlang ngai mi UN nih September thla chung ah biakhiahnak tuan lo in, December 2021 tiang a thawn khawh mi a si. Asinain, hi UN ah aiawh ngeih le ngeih lo nih hin tampi cu kan dohthlennak ah zei a chuahpi tuk lai lo dah. Palai ngeih belte nih cun bawmchannak le thazaang tampi a pek hnga. Cun, vawleipi nih Ramkomh Kawlram mipi an kan dirpi nak a langh a si hnga. Zei zong vialte biakhiaktu a si lo timi bel phihlh lo ding.\nAtu tiang ah Ralkap nih vawleipi huap in a tel dingmi a si mi hmun ah telnak nawl a ngeih tilo mi a um len. Kan hnulei UN Geneva i tonnak Human Rights Council ah Kawlram nih palai a thlah kho tilo. Cun, vawlei ngandamnak bu (World Health Organization-WHO) nih kum fatin tuah mi voi 74nk tonpumhnak ah Ralkap palai min in telnak nawl cu May a rak phih.\nInternational Labour Organization (ILO) zong nih Ralkap ukmi in palai kal dingmi cu OLO tonpumhnak ah telnak nawl a rak pe lo. A dang pakhat cu, June thla ah tuahmi UN tonpumhnak ah Kawl Ralkap sin ah meithal a thilri zuarhlo ding in thimfung thlaknak an rak tuahmi ah ram 193 chung ah 119 in tam deuh nih hnatlaknak an rak ngei. Nain, Tuluk le Russia telh in ram 36 nih an duhnak an rak langhter lo, thimfung an thla lo,\nNain Belarus ram pakhat lawng nih Kawlram ah lei tang in hriam zawrh ding in duhnak langhternak thimfung a rak pek mi kan hmuh khawh. Cucaah, atulio kan sining zoh tik ah, vawleipi nih mipi lei tan in dirhmun an lak mi cu a lo, asinain, an ram cio ramkhel sining le chawhlehnak sining hoih in biakhiahnak an tuah tawn tik ah zeipoah a cang kho mi cu a si! A zeipoah va si aikun, kanmah mizapi cung ah a hngat mi a si. Credit: Hakha Campaign For Justice.


PARTY TTANHTUK A THAT LONING HI RAK ZOH TUAH UH AN LO BAK – The Chinlung Post\nRampi thimnak Ni le Caan kan neih cuahmah buainak a chuak thluahmah cang. Cun rampi thimnak party ttanh ruangah i sikvelh siseh, pakhat khat social media facebook tiangah i chuah le i hnawh asi. Cuchung ah innlo hrawh tibantuk tete zong theih awk a um pah lengmang. Tutan thil acangmi hi cu alinsa ngaingai khi asi.\nParty ttanh le dirkamh ruangah kanmah Chinmi tthenkhat zong biafakfak in a timi zong kan tlawm ti lo. Party ttanh ruang buainak konghe pehtlaiin tutan ah thil a cangmi cu Magwe ramtthen Myaing peng Kanni khua ah a cangmi asi. NLD a dirpitu le NLD hruaitu chungah aitelmi U Myint Naing inn cu minung 70 renglo nih an hrawhpiak dih.\nHithil hi nizan ah khan a cangmi asi. A innlo an hrawhpiak pin ah a motor zong an hrawhpiak chih. Tutan ah hrawhpiak a tongmi U Mying Naing hi NLD hruaitu le attanh taktak mi asi i, NLD khuachung an chuah caan zongah motor aa thawh lengmang mi asi i, hruaitu lutlai zong asi. Innchung a um zongah NLD hla lawngte thang taktak in ai chuah tawn ti asi.\nPawngkam a ummi khuachung mi USDP a dirkamhmi pawl hna nih an zoh khawh ti lo caah hibantuk in an tuahnak hi asi tiah an chim.A hramthok ahcun Nay Win timi tlangval hi U Myint Naing tthuat dingah a choi hmasa i, amah lawng nih a va tthuat tiah an chim. Cu tlawmpal ah minung 70 renglo hna cu an rak ra i, thing le lung he a inn cu an thuat tiah an chim.\nHi konghe pehtlaiin U Myint Naing nih police phone a chawnh hna i, police pawl nih chungkhar hna cu hmunhim nak ah an hruai hna tiah an chim. Thilsual a tuahtu hna chungah minung 34 hna cu phungning loin cawlcangh nak phungin sualphawt an si i, midang pawl zong an tawlrel cuahmah lio asi tiah theih asi. Chirhchan.VPAA


Matupi Khua Bank Hngak SAC Ralkap 2 - News and Media\nChin ramkulh, Matupi khuachung Myanmar Economic Bank security hngaktu SAC ralkap 2 cu April 22 ah an hriamnam he an zaam i April 22 chun ah SAC ralkap pawl nih Matupi khuachung ah chekfelnak ṭha tuk an tuah. Khua luhchuahnak hauka ah SAC ralkap nih thazaang an chap pinah tualchung mi cheukhat zong an tlaih hna. Khuachung in khualeng lei ah hriamngan voi tam ngai an kah tiah theih a si.\nApril 22 zing sml 10:00 hrawng ah Matupi-Paletwa tlawnlam ah SAC ralkap pawl cu CDF-Matupi nih an kah hna i 6 an thi, 7 hliam an tuar. Matupi- Paletwa tlawnlam um mi khuate cheukhat hna cu ramtang ah an zaam hna i SAC nih an inn an bauh i an duhmi thilri paoh an laak. Crd – TCP


Malaysia: Sinovac aa chunmi pawl voi 3nk nan i chunh lo ahcun ‘tling tein aa chun cang’ ti nan si ti lai lo | The Chin Express\nMalaysia: Sinovac aa chunmi pawl voi 3nk nan i chunh lo ahcun ‘tling tein aa chun cang’ ti nan si ti lai lo\nCOVID-19 rungrul thar Omicron hi Delta nakin let 4 in i chawnh fawi deuh\nKhrihfabu le khua, tbk in Christmas le Kum Thar puai ngan pipi tuah an khap\nSinovac 2 nan i chunhmi nih Omicron a kham kho lo\nSinovac 3nak nan i chun dih lai, aa chun lomi cu…\nMalaysia Ngandamnak Vuanci Pu Jamaluddin nih, “Sinovac voi 2 aa chun cangmi kum 18 paoh cu hmai kum February hlan ah voi 3nak nan i chun dih lai,” tiah thawngthanh.\n“Cun, kum 60 cung a simi paoh cu zei bantuk raikhamsi aa chunmi nan si zongah February hlan ah voi 3nk nan i chun dih ve hrimhrim lai.\n“Nan i chunh lo ahcun, nan MySejahtera app ah ‘tling tein raikhamsi aa chun cang (fully vaccinated)’ timi kha ‘tling tein aa chun rih lo (incomplete)’ tiin aa thleng dih lai.\n“Cucaah, tling tein (voi 3 ning tein) aa chun cangmi bantukin cawhvah zalonnak nan ngah lai lo.\n“COVID-19 rungrul thar Omicron karh lo dingin kham kan duh caah atu bantukin voi 3nk chunh dih dingin bia kan khiah hi si.\n“Voi 3nk (booster) chunhnak caah Raikhamsi Chunhnak Hmun (PPV) pawl zong kan on ṭhan cang hna lai. Klang Valley (Selangor le KL) ah on kan thok lai.\n“Christmas le Kum Thar puai ngan tuah pakhat hmanh a ngah lai lo. Minung tlawmte in private in Christmas le Kum Thar puai hmete tuah lawng onh asi. Mah zong cu, puai tuahnak inn/hmun kal hlan ah nan inn ah mah-tein COVID-19 i test nak in nan i test hmasa lai.\nKhrihfabu le khua, tbk in minung tampi in Christmas le Kum Thar puai tuah a ngah lai lo tinak asi. Hawikom le chungkhat he minung tlawmte in mah tein tuah lawng a ngah tinak asi.\n“Omicron a karhnak ram pawl cu ‘ṭihnungmi ram’ cazin ah chiah an si lai i mah ram in Malaysia a hung tlawngmi paoh cu khumherh (quarantine) chung vialte an umkalnak hnuzulh dih an si lai.\n“Atutiang hlathlainak an tuahmi zoh tikah, raikhamsi voi 2 aa chung cangmi le COVID-19 in a dam cangmi pawl zong Omicron nih a tlunh zawt khawh hna ti asi caah voi 3nk chunh nolh hi a herh tuk hringhran.\n“Naite ah Kyoto University nih hlathlainak a tuah tikah, Omicron hi Delta nakin let 4 bak i chawnh fawi deuh.\n“South Africa ah hlathlainak an tuah vemi ah, Pfizer raikhamsi nih hin Omicron hi 30% lawng a kham khawh – Pfizer aa chunmi minung 100 lakah 30 lawng Omicron nih a teih hna lo, a taangmi 70 cu a zawt ko hna.\n“Hong Kong University nih hlathlainak a tuah vemi ah, Sinovac voi 2 chunhmi nih hin Omicron a kham kho lo.\nMalaysia ram ah avoi 2nk Omicron rungrul ngei an hmuh cang. December 5 ah Nigeria ram, Lagos khuapi in a nu le unu he a rami kum 8 ngakchia nute sinah an hmuh. Malaysia rammi an si.\n1nk cu November 19 ah university kai dingin a rami South Africa nu sinah an hmuh. Atutiang ahcun Malaysia ram chung ahcun a karh rih lo. Vanlawngtual ah ramdang in a rami sinah an hmuhmi lawng asi. Khua chung le sang chung ah a karh rih lo (an hmu rih lo).\nPrevious articleDr. Thlaawr Bawihrin: Ralzaam camp ah Chin ralzaam 8 an nunnak liam cang\nNext articleMalaysia ah a tlaumi Chin ngakchia nute cu thla 1 hnu ah a nulepa sin a phan


2Chanrelnak 1 (2 Chronicles 1)\nChanrelnak Pahnihnak hi Chanrelnak Pakhatnak peh kha a si. A chimmi cu Solomon uknak kong, Solomon fapa Rehoboam uk lioah Chaklei Pennak an i cheunak kong, Chaklei pennak cu Jeroboam nih a hruai hna i ral an tho i an i ṭhen, cun Judah pennak kong kha a chim i B.C. 586 i Jerusalem a rawhnak tiang kha a chim.\nSolomon Pennak 1.1—9.31\na. A thawkter kum hna 1.1-17\nb. Biakinn sak a si 2.1—7.10\nc. A donghlei kum hna 7.11—9.30\nChaklei hrin pawl ral an tho 10.1-19\nJudah siangpahrang hna 11.1—36.12\nJerusalem rawhnak 36.13-23\nSolomon Nih Fimnak Caah Thla A Cam\n1David fapa Solomon cu a ram chungah khan fek tein a um i Bawipa a Pathian cu a sinah khan a um i fak piin a nganter.\n2Solomon nih cun Israel mi vialte, a thongthong pawl haotu si hna seh, a zaza pawl haotu si hna seh, biaceihtu si hna seh, Israel ram chung i hruaitu a simi, innchungkhar lu a si ciomi vialte hna kha bia a chimh hna. 3Cun Solomon le a sinah aa pummi vialte hna cu Gibeon i a ummi khuahrum bo ah khan an kal; zeicahtiah Bawipa sal Moses nih ramlak ah a sermi Pathian tonnak thlam kha khika ah cun a um. 4(Sihmanhsehlaw David nih Pathian kuang kha cu Kiriath-jearim in David nih hmun a serpiakmi, Jerusalem i thlam pakhat a bunhpiakmi ah khan a rak hunpi cang.) *1:4: 2Sam 6:1-17; 1Cha 13:5-14; 15:25—16:1 5Cuhleiah Hur fapa Uri i fapa Bezalel nih a sermi dar biakṭheng kha khika ah cun Bawipa puan biakinn hmaiah a um. Cun Solomon le aa pummi nih khan Bawipa cu an kawl. *1:5: Exo 38:1-7 6Cun Solomon cu Bawipa hmai i a ummi dar biakṭheng, tonnak thlam i a ummi ah cun a hung kal i a cungah khangh thawinak thong khat a pekchanh.\n7Cu zan ah cun Pathian cu Solomon sinah a lang i amah cu a thawh i, “Zeidah kan pek lai, ka hal tuah,” tiah a ti. 8Cun Solomon nih Pathian sinah cun, “Ka pa David cungah a fek i a nganmi dawtnak cu na langhter i amah hmun ah keimah cu siangpahrang ah na ka ser cang. 9Maw Bawipa Pathian, ka pa David sinah bia na rak kammi cu atu ah hin tlinter ko, zeitintiah keimah cu vawleicung leidip zat in a tammi miphun hna cungah hin siangpahrang ah na ka ser cang. *1:9: Gen 13:16; 28:14 10Cucaah hi miphun hmai i chuahnak ca le luhnak caah hin fimnak le hngalhnak ka pe tuah, zeicahtiah hi na mi, a ngan hringhranmi hi aho nih dah a uk khawh hna lai?” tiah a ti. 11Pathian nih Solomon cu a leh i, “Mah hihi na lung chungah a um i nangmah nih chawva siseh, rumnak siseh, upatnak siseh, nangmah an huatu hna thah awk kha siseh, nun saunak hmanh kha siseh, na ka hal lo i an cung i siangpahrang ah keimah nih kan chiahmi ka mi hna uknak ding caah khan nangmah caah fimnak le hngalhnak na ka hal caah, 12fimnak le hngalhnak cu kan pek. Nangmah hlan i a rak ummi siangpahrang hna nih an rak ngeih bal lo i nangmah hnu i a um laimi zong nih an ngeih bal lai lomi rumnak le chawva le upatnak zong kan pek fawn lai,” tiah a ti. 13Cucaah Gibeon i a ummi khuahrum bo, tonnak thlam hmai cun Solomon cu Jerusalem ah a ra. Cun Israel mi kha a pen hna.\nRang le Rangleng In Chaw A Let\n(1Sia 10.26; 2Cha 9.25-28)\n14Solomon nih rangleng le rangcung ralkap kha a pumh hna; amah nih cun rangleng thong khat za li le rangcung ralkap thong hleihnih a ngeih hna i annih cu rangleng khua hna le Jerusalem khua chung i a ummi siangpahrang sinah khan a chiah hna. *1:14: 1Sia 4:26 15Cun siangpahrang nih cun sui le ngun cu Jerusalem ah khan lungtekem tlukin a tamter i sidar thing cu Shefelah i saikamor thing zat in a tamter. 16Cun Solomon nih a cawkmi rangtum hna cu Izipt le Kue in an si i siangpahrang chawlettu hna nih khan a man aa khat in Kue ah khan an cawk tawn hna. *1:16: Deu 17:16 17Izipt ram in rangleng pakhat cu ngun shekel za ruk in an cawk i rangtum pakhat cu shekel za le sawm nga in an cawk; cu bantukin anmah sin ṭhiamṭhiam cun Hit mi siangpahrang hna le Siria siangpahrang hna sinah khan zuarh an si ṭhan.


Tinam khuami hawidawt hna, nan ngaihchiatnak kan tuarpi ve hna. – Hakha Cherry\nTinam khuami hawidawt hna, nan ngaihchiatnak kan tuarpi ve hna. 2018 ah zarh 1 deng ka rak um bal. Khuami dawtnak nan ngei, mino an fel, nan lung ai rual taktak. Khuate asi nain, khuapi van hailo asi. Kan miphun nih bochanmi le Pathian riantuantu thatha an chuahnak khua asi.\nAtu kan Miphun dohthlennak ko ah a biapi tukmi khua, bochanmi le philh awk a tha lomi khua asi. Hriamtlaih in miphun a dirhkamhtu miphun kip an idinhnak ngaidem khua asi. Bawipa nih in hnemh hram ko hna seh. Teinak Bawipa nih kan pe ko seh.Credit-Ram Tinthei\nKanaan Ram Phak Tik Ah! Deuteronomi 7:2 BAWIPA nan Pathian nih annih (Kanaanmi) cu nangmah kha an pek i na tei hna tik ah an nih cu na hrawh cikcek hna lai.\nIsraelmi hi Pathian nih a umpi hna i ral an tei. Izipt ram in an chuak i Kanaan ram ah lut ding an si cang. BAWIPA nih a hruai hna. Kanaan ram an phan deng cang. Moses hmang in ralrin a pek mi hna chung ah tuzing Cathiang hi ka relmi a si.\nKanan ram ahhin Israel mi hna nak in a tthawng deuhmi miphun pasarih an um. Hi miphun hna hi Baal a biami an si. Asherim tung lawki mi nih rai an thawinak tung zong an ngei. Fanu fapa dawh dawh zong an ngei. Biak ttheng zong hmun kip ah a ngeimi an si.\nIsrael mi sin ah BAWIPA nawl pekmi cu an biak ttheng zong hrawh ding. Asherim zong hau ding. Fanu/pa hna zong tthit lo ding,vat lo ding in ral rin a pek hna.\nMiphun a khat lomi, biaknak zong ai dang mi hi nunphung ai khat kho lo. Ruahning zong ai khat kho lo. Pakhat tal cu pakhat nih dolh hi a si deuh ko. Silole laklawh in um i vaivuanh a fawi ngai. Cathiang kan rel tik ah Israel mi hna nih Pathian bia hi an tuah lo. A hnu ahcun BAWIPA thinhunnak an cung ah a alh i harnak an tong tawn. Siangpa hrang Ahab nih Naboth mitsurdum a chuh zong Anupi Jezebel, Baal a bia mi ruang ah a si.\nPathian nih miphun him ter a duh hna. Izipt ram in a chuahpi hna. Isaiah nih cun mitsur ruang ttha phun a ti,nain a thei cu a thur(Isaiah 5).\nZumtu kan nih zong kan phaknak hmun ram le minung cu kan hrawk cikcek kho bal lai lo. Kan nunnak tu ah ralrin in kan lungchung ah nunter loin hrawkcikcek hna u sih law, BAWIPA nawl hi zul u sih.Bil Hmung


Kum 6 Ngakchia Nu Nih A Thimi A Pa Hmantlaak FB Ah A Tholh i An Khamh! - Ramleng Chinmi\nHomeThawngpangKum 6 Ngakchia Nu Nih A Thimi A Pa Hmantlaak FB Ah A Tholh i An Khamh!\nUSA, Michigan – Kum-6-upa ngakchia nute cu Michigan an inn in a thi cangmi a pa le zei hngal lo in a tlumi a nu-ei hmanthlaak facebook ah a tholh i palik pawl an va kal tikah harnak lianngan he ngakchia cu a rak um ko kha an va hmuh. A pa cu a rak thi cang i, a nu-ei zong mah hngal lo in a rak ril.\nUi nih kum 40 upa a pa hmai cu a rak ttam tiah palik nih an chim. Mount Morris Township Palik Bawi Terence Green nih, “Ngakchiate a cawlcanghnak nih nunnak a khamh. Hi ngakchia hi a thluak a ttha i, tthathnemnak a ngei,” a ti.\nCawnninga chunhnu ah hringtu a nu tak sinah a um cang. A nu-ei, kum 36, cu sizung a phaan. Asinain, zei thil set dah a cang timi kha palik pawl a chim kho rih hna lo. Palik bawi Green chimning ahcun ritsi hleiluat in an din ruang si dawh a si. Rithaisi an tawnghthammi cu zei bantuk phun dah a si i, khaw zei in dah a rat theih a si rih lo.\nMobile phone in ngakchia nute nih facebook ah a tholhmi cu a pilepu nih an hmuh tikah palik an chawnh i, an inn ah an va kal. Inn chung an va luh tikah ngakchia nute cu a rak ttap. A pa cu a rak thi cang i, a nu-ei cu mah hngal lo in ttuang laiah suimilaam 24 chung a rak ril cang. Ngakchia cu ni khat chung zei hmanh ei lo in a rak um, cu nak zong in a rawl ei lo hi a sau kho men.\nNgakchia nute nih cun zing ah ka tho i, ka nulepa cu ka va tthangh hna, an ka leh lo tikah an hmaiah tii in ka theh fawn hna nain an i tthang hlei lo a ti.


Aung San Suu Kyi hi cu tlangcungmi a kan leirawltu nakin a kan dawtu, thleidannak ngei lo mi asi hrimhrim lai — Salai Ephraim Thawngpang\nAung San Suu Kyi hi cu tlangcungmi a kan leirawltu nakin a kan dawtu, thleidannak ngei lo mi asi hrimhrim lai\nSuu Kyi Cingcing Si Ko Lai.Minung a simi paoh cu 100%100 in zumh ding an si thlu lo, asinain Aung San Suu Kyi hi cu tlangcungmi a kan leirawltu nakin a kan dawtu, thleidannak ngei lo mi asi hrimhrim lai timi cu ka zumh bak ko hi kei cu. Ne Win chan hlan i Chin Battalion pawl nih an ka chimh tawn mi cu “Aung San chan lio ah cun thleidannak aum lo, ralkap rank Kai kong ah siseh, miphun kong ah siseh thlendannak aum lo. Ne Win hnu in a kan thek viar i Buddhist asi lomi cu rank zong a kai kho ti lo” a ti. Kawl paohpaoh hi huat ding le zumh lo ding viar an si thlu lem lo.\n2008 constitution hmanh remh khawh a si rih Io lio ah tlangcung mi federal le independence pek ding cu mang hmanh ah manh ngam ding asi rih lo. Atu cu Aun San nih Japan an cah deuh lio i Japan sin a tan, Mirang an cak deuh tikah Mirang sin a tan bantuk In kan caah a tha bik dirhmun kan i thim a hau. Kanmah Laimi thengtheng kan ti awk a si rih lo. NLD hmanh nih an remh khawh lomi le an tuah khawh rih lo mi cu zeitindah kanmah nih cun kan tuah khawh chin chin lai?\nNai ah tolre kong hlat ah Lei Um khuahlun ah ka va kal. An timi cu Tolre hi thing thladem a duh ngai. A ttaal tuknak a ttha lo. Cucaah tolre cin hlan ah a dorhtu ding ah hai hna kan cin chung. Hai a hung ngan deuh in kaa cin la kan ti..a ka timi an um. Tolre ba le kung tthatnak caah hai kha an cin chung. Hai kha an duh tuk bia a si lem lo.\nCNLD a ba a lianh khawh nakhnga NLD hi cin hmasat deuh rih hau. CNLD hi kan duh, kan ttanh tukmi Party a si. Aba lak awktlak lem lo in a um ahcun a kan cawm kho ttung lai lo le kan Vote le thazaang a vaivuan sual lai phan a um. NLD hi kan vote i teinak a hmuh cun 2008 phunghrampi i hloh kan duhmi Rungrul pi kan hloh cun kan tolre a him deuh suaumau ko la. 2008 phunghram pi a remh khotu party kan herh rih caah NLD kan cinnak a si.. (Ukte).Credit: Josept Van\nTagged Aung San Suu Kyi hi cu tlangcungmi a kan leirawltu nakin a kan dawtu, thleidannak ngei lo mi asi hrimhrim lai\nPu. Henry Van Thio hi cu,,Michaw Mahchaw or Mi Party Mah Party ti loin 2020 ah a tlin tthan hrimhrim a herh in a herh →\n← Salai Ceu Bik Thawng: Tiva hme nan kan ti maw?Thantlang lei NLD upa pawl bia ka leh hna


Chin State ah Kunpawng, Khaini le Raja Man a Kai Tuk | THE CHIN EXPRESS\nChin State ah Kunpawng, Khaini le Raja Man a Kai Tuk\nCovid-19 zawtnak ruangah ni tampi chung dawr thil a dih i Chinmi nih kan duh tukmi kunpawng, khaini le raja man khuaruahhar bakin a kai caah a eimi pawl harnak an tong, tiah kan theih.\nTedim khua mino pakhat nih, “Covid-19 zawtnak um hlan ahcun khaini bawm 1 ah 500 kyats asi nain atu cu 1,500 kyats asi cang. Kunpawng ṭhoh 6 ah 1,000 kyats in cawk duh hmanh ah kawl chom a hau cang,” tiah a chim.\nChin khualipi Hakha khuami pakhat nih, “zawtnak um hlan ahcun raja ṭhoh 1 ah 500 kyats asi nain hnu ahcun cawk awk um lo tiangin a piat. Atu a phan ṭhan i ṭhoh 1 ah 1,500 kyats in an zuar. Kunpawng cu ṭhoh 1 ah 1,000 kyats in kan cawk,” tiah a chim ve.\nChin state thlanglei Mindat khua zongah atutiang kunpawng a piat i Matupi zongah khaini man a kai tuk.\nMatupi khuami pakhat nih, “khaini bawm 1 ah 500 kyats in kan cawk tawnmi zawtnak um hnu in 800 kyats ah a kai, cun 1,000 kyats ah a kai. Mah bu hmanh cun caan saupi a piat. kunpawng cu a piatnak sau tuk cang,” tiah a chim.\nCovid-19 zawtnak ruangah ramri kutka thla 1 leng an phih ruangah chawlehnak a pit i atu bantukin a man kainak si lai, tiah a hmangtu cheukhat nih an zumh.\nKhuihsi in sermi kunpawng, khaini le raja nih minung kan ngandamnak a hrawh i cancer zawtnak tiang a chuahter khawh, tiah Kanpetlet Sizung lutlai Dr. Pau Sian Lian nih a chim.\n“Khuihsi in sermi kunpawng, khaini le raja nih a bikin kan cuap, lung, hrom, lei le pawpi cancer a chuahter khawh.\n“Tangka mit in zoh ahcun, hngal ma hngal lo tein kan tangka kan sung. Kan ziaza zong a hrawh. Voi tampi a eimi le hmawmmi cu ei/hmawm loin an um kho ti lo. Mi va hrawn dirhmun tiang zong an phan kho,” ati.


CBCUSA – Page 3 – CBCUSA\nLairam tthal mangkha nilinh lingte March 15, 1899 ni ah Rev. Arthur Carson le Mrs. Laura Carson cu Kawlrawn Chinmi sinah an rianttuannak hmun in a rak kai i ngaidi inn 300 hrawng a simi Hakha khua ah an rak phan. Hakha an phak zan cu Siangbawinu nih a pasal Arthur kha a thawh i…\nEmmanuel Chin Baptist Church, Lewisville, Texas ah Dr. Ceu Lian Thang, Southern Area, hruainak in leadership le sunday school teachers training cu tuah a si. Dr. C Duh Kam, GS of CBCUSA nih leadership training le Saya Thlasui Tluangneh, Director of Christian Education & Literature Department, nih sunday school teachers training cu an chimh hna. A kaimi cu an i nuam ngai tiah an ti.\nCBCUSA BT Meeting\nLutuv Chin Christian Church, Kansas City, Kansas ah Pathian lam hruainak thawng in March 9-11, 2017 ni ah tlamtling tein kan tuah kho. BT palai 199 kan kai kho. Zohkhenhtu LCCC zumtu hna he 300 hrawng kan si. Riantuan ding ah biapi taktak mi kan ngei. Hakha ah minung 3000 a tlummi hall cu leikhuaza…\nCBCUSA CHUNGTEL 102 TLINNAK LUNGLAWMHNAK\nPathian nih CBCUSA cu thluachuah a chap chin lengmang caah lunglawmhnak a lianngan ko. Amin thiang kan thangthat. CBCUSA Board of Directors meeting cu CBCUSA Office, Indianapolis, Indiana ah September 09, 2016 Friday ah tlamtling tein kan tuah kho hna. A tanglei chungtel khrihfabu thar 5 hna hi lunglawm tein kan cohlan hna: Emmanuel Living…\nCBCUSA Mission Committee Meeting\nGeorgia Chin Baptist Church, Atlanta, GA ah February 18-19, 2016 ah kan tuah. Pathian lamhruainak thawng in tlamtling tein kan tuah khawh. ICBM riantuannak kong hi kan ceih. Hi rinatuannak cu Thlang Chinram le Rakhine State chung ah Chinmi hna sin ah Khrih thawngtha chimnak mission a si. Kan Chin miphun hi Pathian nih ramdang…


Chin mi nih kan duh bik mi sa cu Vawksa asi kanti ah cun kan palhtuk lai lo tiah karuah, Minung kan taksa caah hin Vawksa hi zei dah athatnak sihnga? Oxford University – Kawltu Team\nVawlei cung ah “Best Selling Music Artist of all time” vawlei pum huap in Hla sak thiam Music lei in tangka hmuh tam bik hna cu,\nUS nih mah bantuk hi zeizat dah a ngei? USS wasp class amphibious assault ship F-35B phurtu le a hnu lei ah USS Theodore Roosevelt aircraft carrier F 18 Super hornet phurtu kong hi anrak turu taktak khi asi, akong tawi,\nKIA le kawl ralhrang idoh kahnak ah atu hi Kachin lei ah azual chinchin cang khi asi, Min Aung Hlaing zong thin phan deuhnak angeih cang maw sihna KNU le KNLA zong ca an kuat,\nIndian Women’s Hockey Team Striker atu Olympics Japan Tokyo ah akal lio mi Lalremsiami Mizoram hi mi zei bantuk dah asi (Sifak fanu in vawlei pum ah) Amah nih asi ning tial mi cu,\nJapan ram Tokyo ah tukum Olympics ngeihnak result hna cu, Date 02.08.2021, Medal ngah tam bik ram hna cu,\nJune 18, 2021 Pu Tawn Mang\nVawksa kan ei ruang ah minung taksa ah harsatnak apek mihna cu, vawksa hi Artery-clogging cholesterol le saturated fat (Thau nak) ah khatmi asi, kan ei tam ah cun waist line (paw le tai) athancho ter ngaingai ruang ah Thauchia ah acangtawn khi asi, cun tih anung mi zawtnak, Heart disease (Thin zawtnak) Diabetes (Zun thlum) Arthritis ( taksa apehnak thawnlonak) Osteoporosis (Vitamin D le Calcium) atlawmter ruang ah ruh mawih asiter, Alzheimer’s (Thluak ro le chak lo) Asthma (Lung tha lo ruang ah thawchuah harsatnak) hna hi vawksa ei ruang ah ngeih mi asi.\nVawksa ei hi sual asi maw?\nAtaktak ah cun Hebrew bible ah kan zoh ah cun vawksa hi sathiang lo mi asi pin ah, thil fih le tih anung mi asi tiah an ruah, Isaiah (65:4, 66:3) ah cun vawksa hi thihnak, Milem biaknak le sual asi, Vawksa minung caah ataht lonak alangtawn mi cu, minung cultural le principles arawk/chiatter tu asi.\nArsa zong hi sathiang ah ruah asi ko nain nifatin ei ding caah cun athatuk lem lo, nifatin kan raw lei ah hin Nutrients tlawm le tam ah contain ruang ah thil phunkhat ei peng hi atha lo, thleng ve peng ding asi.\nThe Journal of Epidemiology and Community Health nih atu nai te ah Paper published an chuah nak ah tial asi, “Oxford University Researchers nih cun Sep 10.2019 ah khan chicken consumption (Arsa ei) nak in blood cancer (Thisen cancer) Prostate (mipa sperm umnak) cancer le non-Hodgkin lymphoma cancer hna ngeih khawhnak rist sang ngai an hmuh hna tiah an chim.\nNifatin tein ei kan duh asi ah cun, chumh mi ( boiling) mei hem ( grilling) le rawh (roasting) in kan ei ding asi, a fried ah kan ei nak nih hin ngandamnak caah atha lo kho men, mah caah cun thiangte in chumh le thlai hnah dang hna he ei hi atha bik ko.\nCre: Oxford University Researches\n← Politics/Ramkhel le Politician/Ramkheltu timi hi zei dah asul lam? Zeitindah nan theithiam ning? Vunrel ve hmanh, Politic hi mah pawcawmnak maw asi?\nTlangcung hriam tlai phu ah cun ‘O’ Ralkap hna hi anrak rum ngai, an state caah cun fim zong anrak fim ngai rua dah? →\nA thlithup in raldohnak tum hmun cu Bangladesh ramri pawng ah Mynamar Tatmadaw hna nih an tuah tiah thei asi, aho ram nih dah bawmh hnga?\nAssam le Mizoram ramri buainak kong ah Assam nih zeiruang ah dah Mizoram lak an duh timi fiang deuh in theih asi ko cang politic arak thiam ning cu,\nUnited State of America President thimnak kha adik tein thim sisehlaw USA hi Real Estate ah ka chiah lai tiah Trump nih ati,


Lungthli Tum: North Korea Uktu Kim Jong-un Nih Nungak No Tete Aa Thim Cang Lai\nNorth Korea Uktu Kim Jong-un Nih Nungak No Tete Aa Thim Cang Lai\nNorth Korea uktu Kim Jong-un cu nupi le fa pakhat a ngei cang ko nain nupi chun caah le a lam piak tu caah North Korea ram nungak muidawh 30-40 hrawng 'pleasure troupe' thim i a mah umnak inn ah chiah dingah order a chuah cang tiah The Daily Telegraph nih a thanh.\nHiti nungak no tete 'pleasure troupe' uktu inn ah i chiah hi North Korea phunglam a si, North Korea ram an pa bik a si mi Kim Il-sung nih a rak thawk i Kim Jong-un a pa Kim Jong-il zong nih a hnu a rak zul ve. Kim Jong-il a thih hnu 2011 ah hiti nu ngak no tete 'pleasure troupe' i chiah hi kum thum chung an hnon chung i a tu hi cakei Kim Jong-un nih a thawk than a si.\nMah 'pleasure troupe' caah cozah lutlai pawl nih ram chung nungak muidawh tete an kawl hna lai i Kim Jong-un nih interview a tuah hmasa hna hnu ah a duh bik mi 30-40 hrawng thim te ding a si. Mah 30-40 lak ah hin ai dawh bik mi nu cu a nupi chun ah a hman te lai. Cheukhat nih hla an sak piak lai i cheukhat nih an lam piak lai ti a si.\nPosted by Lungthli Tum at 16:46


Lungrual kan herh rih! Kan tei hrimhrim lai! By-Salai Ceu Bik Thawng – Hakha Cherry\nKhah hun ihne tualmal rih ko hna usih!\nBiakhiahnak caah a biapimi-thil le zualral-thil thleidan thiam herh.\nTlangcungmi caah cun “democracy maw na duh deuh federal/mahte-uknak dah?” ti biahalnak um sehlaw federal kan ithim dih ngawt cio ko lai. Cucaah cheukhat nihcun “ziah democracy cu tlangcungmi caah a biapi bik asi tung lo, aziahdah federal/mahte-uknak lohma kaltak in democracy tiluan ah kan i peih dih kun ne?” tiah biahalnak tete a um. Keimah zong miphun covo le federal “pakhatnak” ah a chiami ka si ve ko nain hitin tawi tein fianter ka duh.\nEisenhower timi pa nih urgent (zualral) timi le important (abiapimi) timi thenhaithiam a herhnak principle a chuahmi cungin zohchih ah a fiang ngai ko tiah ka ruah. Abiapi bik kha hmasa bik ah tuah hrimhrim ding tinak si theng lo i ahmasa ah kan tuah ruangah cucu a biapi deuh tinak zong a si thlu lem fawn lo.Tahchunhnak ah zingka kan thawhka in hmasa bik ah facebook kan zoh ruangah khakha a biapi bik si theng lo thilthar le zualral hna um sual maw tiah chikkhat van zohta bia a si.\nBiakilh: Ralkap-thlaak le democracy lohma kan lim khin Kawl pawl cu “rian lim” an ti te lai i an idin te lai. Kannih tlangcungmi pawl belte cu kan cho canceo lawng si rih lai caah federal/miphun covo caah idin loin lohma nawr rih kan hau te lai. Cucu kan ram tuanbia ah kan ton cia cangmi a si ko. Cucaah lung-ne ngei tein le tha hman thiam tein hmainawr cu kan hau ve.Lungrual kan herh rih! Kan tei hrimhrim lai!By-Salai Ceu Bik Thawng\nMipi nun ka khamh hna a ti nak ah amah tu thi lak in an kahmi Hero Zin Min Htet( Kachin)


Hngakchia Nu Voitam Tak Tak A Tlaihhrem Tu Pa Cu A Hrumai Cang, Nan Ka Hrem Ning A Fak Tuk A Ti – Lai Holh News\nHngakchia Nu Voitam Tak Tak A Tlaihhrem Tu Pa Cu A Hrumai Cang, Nan Ka Hrem Ning A Fak Tuk A Ti\nNingzah theilo tak cu a si ve. Hngakchia nu te pehtlai bak in voitampi a tlaihhremtu pa cu a tu ahcun a ttahhram buin ka cungah diklo in bia nan ceih a ti i a hrum len cang. Nan ka hrem ning a fak tuk lawmmam a ti, aruang cu biaceih bawi nih kum 160 chung thongtla dingin bia a khiahpiak.\nPaedophile Nicholas Deoan Thrash kum 35 pa cu nan kan hrem ning a fak tuk ka phu lo tiin a ttah hram buin a zai len cang. Hi pa nih hin a nungak nu fanu cu kum 8 a si lio in a rak tlaihhrem lengmang i kum 10 a si tiang a tlaihhrem peng. Nau zong a pawiter i cu kum 10 hngakchia te cu mah le mah thah duhnak lungthin tiang a neihter ti asi.\nKum 10 hngakchia te nih nau te zong a neih cang ti a si. Hi pa hi US ram Indiana i a ummi a si i kum 2 chung pehtlai in a rak tlaihhrem mi hi a tu ahcun kum 13 a si ve cang ti a si. Voitampi nau thlaknak sii zong a dirter ti a si. Cun hngakchia nu i a nu zong thilsining a thuh ruang le a fanu a veng duhlo ti ruangah kum 20 thongthlak a si ve lai. Hi pa hi 2018 ah an rak tlaih cang i a tu ah cu kum 160 thong a tla lai tiah fehternak court nih a tuah, i a dam a si ahcun a tu hnu kum 136 ah parole tuahnak nawl a nei te lai ti a si. A va dam te hnga dek maw? Atu ahcun ka cungah hremnak nan lek mi hi ka tuahmi sualnak he ai keihlo tiin a ttahhram buin a zei len cang ti a si.


US President I thim Ning.Caan karlak rel ding ah – Hakha Cherry\nUS President I thim Ning.Caan karlak rel ding ah\nUS president thim ning hi an i thim cu kan lungah a lut cio ko hna nain an i thim ning hi zapi nih hngalh ahar tuk caah chimfian a har ngai. Tlawmpal in vote an rel kar ah vun thai ta tuah u sih. Ka fian ning tawk si lai. Ka palhmi um ahcun comment ah tial khawh si. US president aa cuh kho ding ahcun US ah a chuakmi asi lai. Kum 35 atling lai i US ah kum 14 a um cangmi asi lai ti khi si phawt ko.\nAn i thim ning hi phun 4 ah vun then tuah u sih. Primary in chim ahcun D lei le R lei nih hin an state cio ah hruaitu an ngei dih cio i US president candidate si kho ding in anmah le state level ah thimnak ah teinak ahmuh dih hnu lawngah candidate tlin khawh a si.Candidate tampi nih primary level ah delegate tam deuah an ngeih khawh tawn lo caah president candidate an si khawh tawn lonak a si. mah hi anmah party chung ah i cuh nak si.\nNational Convention: Party pahinh hna nih anmah le party state thimnak ah teinak ahmumi veve kha a dang tein convention an tuah i teinak a hmumi thanhnak le nemhngehnak an tuahmi khi a si. Kan vun fian nak hnga D lei ah hin US president candidate si aa timmi 30 a um mi hna lak ah Biden hi an tei lo caah Biden cu candidate a si nak a si. Biden nih state level ah arak teimi Kamala cu VP ah avun thim than ko hih. President ah atlingmi poah nih VP ah an thimmi hna hi VP caah rinh colh an si ko.\nGeneral Election: US chung ah state 50 chung in vote a thla khomi hna nih president an thim tawn hna. Direct in thim si loin MP kan thimmi hna nih an hei thim chin phun khin a si. Anmah le party minug kha an thim tawn hna. Electoral vote kan ti lengmang mi khi. President thim khotu ding 538 an thim hmasa tawn hna. State nih milu an ngeih tlawm le tam ning in electoral vote hi an ngeih tawn. Mah kong hi kum 10 dan ah zohthan khawh a si.\nElectoral College Vote: Mah vote thla khotu ding hi 538 an um. Anmah lak i 435 hi congress a si loah house of representatives an si i senators 100 le Washington DC in electorals 3 he an dihlak ah 538 an si. Mah hi electoral colleges 538 chung ah 270 a hmumi poah nih US president cu tuan ding a si. A tu i ca ka tial tiang ahhin Trump nih 213 a hmuh i Biden nih 238 an hmuh. State pa 6 a tang rih. A tangmi state ahhin Trump nih vote in atei ahcun electoral vote ummi hi aa lak viar lai caah teinak ahmuh lai tiah kan zumh rihnak a si.\nSwing state timi hna hi an i tluk tuknak hmun asi i a teitu nih winer take all a si caah electoral votes cu aa lak dih tawn. Hmun tihnung ngai a si. Battle ground states an ti tawnmi cu a si. A ho party an bawi lai theih cia lonak hmun khi. Popular vote pumpak nih thlakmi ahhin tampi in tei ko zawng ah sungh khawh thiam a si. Electoral vote ahhin teitu si hrimhrim a herh. 2016 lio zawngah khan Hilary nih popular votes ahcun tamtuk in a tei ko. Electoral vote ah 270 hmu loin 227 lawng ahmuh caah a sung ko khah.\nCongress biapitnak: Mah hi nihin thimnak zawng ah house le senate thimnak aum ve thiamthiam mi hi a si. Party pahnih an teinak hmun cio aa khat lo ko hih. House of representative hna an term hi kum hnih lawng asi caah president thimnak um hlan ah midterm election an tuah tawnmi khi a si. Sihmanhsehlaw, senators hna an term cu kum 6 a si. Tukum hi electoral vote petu hna thim kum a si caah an vote rel zong hi arau taktak nak si. president vote lawng rel a si lo caah a si. US thim ning hi presidential election phung a si.\nSenate numbers hna hi hmun thum ah then an si than i kumhnih dan ah an lak i micehu cu an term a dih tawn. Cucacah president thim kum phakhlan ah midterm election a um tawnnak hi a si. Tu lio ahhin R lei hi senate ah an tam deuh i D lei hi house lei ah an tam deuh ve i nawl an ngeih deuh ve lai. Atu thimnak ah hin president si kho ding in vote 270 hmuh aherhmi hi Trump le Biden nih hin hmu lo veve hna sehlaw, state 50 chung in house of representative number pakhat cio an thim hna lai i anmah nihcun president an thim lai. State 50 chungin house ah teinak tamdeuh ahmumi party nih president an tuan lai tinak si ko cuh. Vice president tucu senate nih an thim ve lai.\nTimnak ni hi Novenber ni 1 a vun changtu cacawn nihnih ni ah a si lai a ti caah Novenber ni 1 hi cacawn nihnih ni a si sual ah cun Novenber ni 8 hna ah i thim a herh lai tinak si. Khah mah vial hi vote hngah pah in sirih seh law. Thin a phang pah le, Trump nih tei hram ko seh.Credit-Dr.Tuan Peng Thang\nTulio kan Hakha huap kan politics zoh tikah multi-democracy phung in party a phunphun um cio a si.\nMalaysia Pudu Sang um Chin mi hna sinah ralrin peeknak


Tutan thil a cang mi ah US um mi, Pu. Bawi Thawng Ca tial mi cu a tha tak tak\nZei tiawk tha. Asi nain, kei cu, Election lio ah, fak tukin au mi Chinparty Pu Ngaisak le Pu No party nih chinram caah, ralkap bawipawl sinah, duh tawk in chim ngam tu kan ngei hna i ka hna a ngam ngai.\nCu pin ah, India mizoram Tuipang pawng Mohrei khuataw ah um mi CNF/A an um hi ka hna a ngam.\nZei ca tiah, Maleisia ka um lio ah Solomon Thanding nih kan biak inah, kan ram caah, nan mah kutain nantel khawh lo zongah nan thazang tangka in nan chuah cio lai.\nKum khat ca ah RM250 kan thawh. Cun krifa u pa pawl nih, krifa bu tangka an pek than rih. Malaysia ah nu he pa he chin rian tuan mi, ka thei thei tawk chim ah cun, minung tin 10 nak tlawm kan um lo. US ka phan than i cu thiamthiam tangka khawn cu asi leng mang.\nAtu cu a caan zong a phan cang. An țih maw țihlo zongah, kan ram caah tiah tangka an khonh mi hi, Mohrei khuataw ah ui le ar i zuat i hna ngam in mituan cia ei peng zong ningzak asi cang. Kut a ngei, ke tling te an ngei ve, kut ke a zeng mi cawm hlawm peng ding an si ti lo heih.\nRam kip ah vak/ kal hung kan zang fa sek ti duh ah, an phak nak kip ah, mipi hmai ah Banluang ni 7 kan ei ti lawng te kan din he ti, mi thli an hei tlak ter thut. Mandalay buda pawng i, Tadawng sa pawl nak hmanh an thiam deuh ti awk in an um hna.\nKan u nau, Kachin, kazin, Zakhain, pawl an rian tuan ning khi i zoh cang hna seh. Kah dai nak an tuah maw? Naisai an ti ko hih.\nLih long zarh tin chiar. Chin mi kan fim kho lo caah,tangka kan pek leng mang nak asi.Hihi Chin mipi hlen nak ngam bik asi..Hi ti hin maw Chin mipi hlen le thoi in an in cawm peng ko hna? Theih ding pakhat cu,\nHi tin kah daihnak an tuah hi, in rem nak minthut long in adih tiah maw nan ruah sual lai.Tangka zei zat in maw an vathlem hna ti zong ruah chih philh hlah.\nZakhain Tunmyat nain nih inter view’s an tuah nakah, Rgn cu chim lo, kawlram pi chungah, naduh nak bik chim a ka ti,\nZei Company dah naduh tiah bia an hal lio ah, Company duh ruang ah ral katho mi asi lo. Ka ram chung Independent long kaduh ati diam..Chin leader pawl hite,an chim maw? Kah dai nak tu cu vui 7 min an thu hmanh ko. Bible ah a ho dah Jesu zuar hma sa.?\nChin chung ah a ho dah chin mi phun zuar hmasa tu kha? Maung salai Hrang thio asi ko maw kha? Tih sa phauh mi phun nih hin zei tuk hmanh ah thil tha a chuah pi bal lo.\nMirang phung thluk ah Hruai tu athah lo ah cun ram pi cu,din chuah nak lam a hra ngai ko ti asi. Credit-Bawi Thang\nBe the first to comment on "Tutan thil a cang mi ah US um mi, Pu. Bawi Thawng Ca tial mi cu a tha tak tak"


Hruaitu Hna Upat peknak | Radio Veritas Asia\nHruaitu Hna Upat peknak\nUpa hna upatpeknak\nCATHOLIC FALE HNA NIH HRUAITU HNA AN UPAT NINGCANG\nHal (6): Nannih RCM pawl nih Pathian ser ciocio minung pakhat le pakhat kha, khukbil, kun, lukun in upatnak nan i pek tikah, “Keimah hlei in Pathian dang zeihmanh nan bia lai lo, nan kun lai lo,” (Exo 20:3-4) chung i Pathian nawlbia kha nan buar a si lo maw? Cu bangin nannih RC Khrihfa hna nih Khrihfa upa hna, Nu le Pa hna, Catholic “Pope” thawkin Bishop, tlangbawi (Siangbawi), Sister hna hmaiah Khukbil in upatnak nan pek tikah Pathian Nawlbia nan buar lo maw? Nu le Pa upat, Pathian rian`uan hna upat peknak nih a santlaihnak a um maw? Nu le Pa thluachuah hi fale cungah a tlung taktak maw? Nu le Pa, Sayate le Pathian minung hna kan serhsat ah tah zeidah a cang lai?\nLeh: Upat awktlak a simi upatpek cu, Pathian chim lo, minung hmanh nih kan duh kan tlaihchan mi a si. Cu tuahsernak a simi upatpek tikah tuah ningcang (pungsan) a phunphun a um ti kan theih hmasa a hau. Gen 18:2-3 ah, “Abraham cu a thlam innka i a `thut lioah khan, khua a hei zoh i mipa pathum an dir ko kha a hmuh hna. A hmuh hna le cangka a va tli i a va don hna. A khuk aa bil i Bawipa, ka sinah tantak loin kei santlai lo pa hi, ka lanhtak sawh hlah,” tiah a nawl hna kha fiang tein kan hmuh. Hi Bible ah “Zumhnak i Pa,” kannih vialte nih zohchunh mi, a fapa ngeichunh te hmanh Pathian a pekchanh ngam caah, Pathian thluachuah khatlak a rak comi Abraham hmanh nih Pathian a si lomi minung pathum (Vanmi pathum) khukbil lukun in upatnak a rak pek hna caah fapa laksawng a rak hring lo mei! Amah nih nawlbia a buar ti khawh a si lai maw? Pathian nih dan a rak tat maw? Gen 19:1 ah, “Zanlei sang ah vancungmi pahnih kha Sodom khuachung i an va luh tikah, Lot cu hauka hram ahkhan a rak `thu. A hmuh hna le cangka a tho zau i annih kha a rak don hna. An hmaiah cun a kun i, “Ka Bawipa le hna, nan salpa inn ah rak lut tuah ulaw, ka tlung tuah u, nan ke i `tawl ulaw tuzan cu riak u. Thaizing ah tuante nan tho lai i nan duhnak ah nan kal chin te lai,” tiah a ti hna mi kan hmuh. Hi ahhin Pathian a zum taktak mi Lot nih Vancung mi hna kha Vawlei ah a kun i a dong hna lo mei? Amah nih Pathian nawlbia, “Keimah hlei in Pathian dang kha lukun in na bia lai lo,” a timi kha a buar a si maw? Gen 19:10-11, 15-27 ah, Lot cu innchung ah a lut i ral a rak sermi hna kut in vancungmi nih an khamh i a innchungkhar zong kha Pathian nih Kat mei chung in a rak khamh hna. Cucu vancung mi hna kha a upat hna nak theipar a zunmi a si.\nGen 33:3-4 ah, “Thluachuahnak a ka fir piak tiin Esau huatnak a tongmi Jacob nih a u Esau kha remhnak tuah dingin a hmai vawlei ah voi sarih a kun caah Esau nih a zuanhnawh i a kuh i a hnamh. An pahnih in an `tap, ti kan hmuh. Jacob nih a u kha upat a peknak a si. Gen 42:6 ah, Izipt ram i mang`tam a tlun lioah Josef cu ram uktu a si i a rammi hna kha facang zuartu rian `tuanvo a lak lioah, “Josef a ule cu an ra a hmaiah cun an kun,” tiah a `tial.\nHika ahcun minung le minung karlak upa deuh cungah upat peknak a si. Pathian thluachuah he khamh a simi Josef hmanh nih aa tlak caah a ule upat peknak kha a rak co. Cucu Pathian nawlbia a buarmi a si maw? Gen 48:1-22 ah, “Josef fale pahnih Manasseh le Efraim hna kha an pu Jacob nih thluachuah a pek dih hna hnuah Josef nih an pu Jacob phei cung cun a `thial hna i kun in upat peknak a tuahter hna. Cu ni ah zeitluk indah a fale pahnih cu thluachuahnak an co ti zong kan theih. Kum upa cang mi pipu hna kha kun i upatnak a pemi hna nih thluachuahnak an hmuh cio ti cu hlanlio tein kan theihmi a si. Catholic hna caah hihi kan upa hna, nu le pa hna, Siangbawi hna, Sister hna, pupa hna kha Nu le Pa puai ni ah siseh, zeitik caan paoh ah siseh, upat peknak cu a sunglawi tuk mi a si ti kan hmuh. Joshua 5:14 ah, “Bawipa ralkap bu hruaitu ralbawi, vancungmi kha Joshua nih vawlei ah a bawk i a biak,” ti kan hmuh. Hika ah, Pathian hmai lawngah khukbil in nan biak lai, tiah Moses nih Nawlbia pahra a lak lioah mithmuh tehte a simi Joshua zong nih zeicah Pathian a silomi vancungmi kha a kun i a biak kun? Nawlbia a buar maw? Tuahtlak mi a tuahtu a si ruangah Pathian nih Israel mi hna hruaitu dirhmun a pek rih ti philh hlah usih. 1Samuel 28:14 ah, “Sawl Siangpahrang nih tarpa pakhat Angki fual aa hrukmi cu profet Samuel a si kha a theih tikah Vawlei ah a lu a kun i upatnak a tuah,” ti kan hmuh. Hika ahhin Israel miphun hna Siangpahrang, Pathian amah nih a thimmi Siangpahrang Sawl nih Pathian kong a chimtu profet Samuel kha lukun in upat a pekmi a si. Pathian Nawlbia a buar maw? Ruat hmanh! Bible an rel i hibantuk sining an theih caah an Siangbawite le Sisterte kha aa khat in lukun khukbil in upat an pekmi hna a si. Annih kha Pathian ai in an biakmi a si lo. Upatnak an pekmi a si. Hawi Khrihfa hna nih cunglei i Bible kha an rel lo caah a si. Mah hmuh lomi thil a tuahtu hna va soisel rih cu ningzah awk a si.\n*Kan pehthan telai>>>


Lungrawk Ngai A Si: Pu Trump Nih US Mipi Coronavirus Bomh Dingmi Vialte A Hrawh Dih\nKan hnung hrawnghrang vialte ah khan cun, tu kum awtka hrawng i hnamhneh cangmi bomhnak $3 trillion cu a tuan khawh chung tuan ah pek ding Trump nih a duhnak a langhter len bal ko.\nA liannganmi kan USA nih bomhnak hmuh a duh, a herh. Tuanti u law cu bomhnak cu a tak in vun tlamtlinter u, tiin ralkap sizung i ai thlop cuahmah lio Saturday ah khan Republican president nih Twitter ah a tial.\nMinung nunnak a nganfah lio ah hin cun bomhnak kong i biaruahtinak hi kan donghter ngam awk a si lo, tiin Katko nih Twitter in a tial.\nTrump a cawlcanghnak hi ai palh taktak khi si, tiin Maine ah re-election ca i harngaiin a cawlcangmi Republican Senator Susan Collins nih a chim.\nWhite House hi tonghmanglo in a um cikcek cang, tiah Pelosi nih a chim. Covid hrik dohnak dingah a dinmi cahsi (steroid) nih hin hlah maw a biachahnak hi a molhter le si hnga, tiin Pelosi nih a chim.\nTu hi, cahsi ka dinmi nih ka khuaruahnak a thatter, tiin ai ruatmi an um ko rua hih…, tiin Pelosi nih a chim.\nTrump nih biaruah a kan duh lo zong le lawmakers pawl nih bomhnak tamdeuh in kan pek thiamthiam ko lai. Rian sunghmi ruang i bomhnak zong kan tinco te khawh ko lai, tiin Tuesday i online in journalist Jonathan Capehart he biaruahnak an ngeih lio ah Pelosi nih a chim.\nBomhnak thar pek dingmi kong khua an khaan khawh lo mi nih hin kan economy chanhchuahnak thazaang a derthawmter chinchin lai i, rammi chungkhar khuasa hna le business pawl hi a herh lo in harnak a pek hna lai, tiah Tuesday zingka ah khan Federal Reserve Chair Jerome Powell nih Business conference ah a chim.\nHi bomhnak tel lo in hin a hrim cu kan i hrim kho ko lai. Asinain, kan i chihkhah ning hi a hnum ngaingai ko lai. Tutan bomhnak kan hmuh lo mi hi cu lung a rawk ko teh aw, tiin Cleveland Federal Reserve Bank Persident Loretta Mester nih CNBC ah a chim.


Adelaide Chinmi nih Australia Meikang Hartong caah $8,000 an Hlut | THE CHIN EXPRESS\nAdelaide Chinmi nih Australia Meikang Hartong caah $8,000 an Hlut\nAustralia — South Australia state khualipi Adelaide um Chinmi hna (Chin Community South Australia) nih Australia meikang hartong hna caah cozah sinah phaisa $8,000 an hlut.\nCCSA nih, “kan members hna nih kan umnak Australia ram harnak a tongmi hna caah kan ti khawh tawk te kan tuahmi cu Hon. Jing Lee (Assistant Minister to the Premier le Minister for Multicultural Affairs) nih a kan cohlan piak cang,” tiah January 20 ah thawng a thanh.\n“Lungrual tein thil tuah hi hmual a ngei hringhran,” ati.\nAdelaide Chinmi nih $8,000 an hlutmi a cohlan lio hmanthlak cu South Australia state Hlutdaw Sang i MP a simi Jing Lee nih nizaan ah a Facebook page ah a tar i lunglawmhnak ca saupi a ṭial.\n“Chin Community South Australia nih SA Bushfire Appeal sinah siang tein $8,000 nan hlutmi cungah kan i lawm,” ati.\nAdelaide khua pawngte ah a ummi khuate 2; Cudlee Creek le Kangaroo Island cu mei nih ciam dihlak in a kangh hna i khuami hna cu an inn le thilri zong an sung dih.\nCu hartongmi hna caah cun South Australia state cozah nih mipi sinah bawmh halpiaknak a tuah. Cutin bawmh halpiaknak a tuahmi cu “SA Bushfire Appeal” tiah a auh. Chinmi lawng si loin state mipi nih an ti khawh tawk cio an hlut i atutiang ah dollar 4 million leng an hlut cang.\nHartongmi hna cu thilri cawkpiak si loin anmah tein an herhmi cio an i cawk khawhnak hnga a tangka in kan pek hna lai, tiah cozah nih a thanh.\nMP Jing Lee nih, “2006 ah minung 49 tein aa thok i atu Adelaide Chin Christian Church ah minung 1000 fai te, mi tlawmte a simi Chin community nih hartong midang an bawmh cu an i hruainak a ṭha i zohchun awk an tlak tuk hringhran,” ati.\nChin refugee hna an teimaknak, lungṭhawnnak le an thazaang nih kan state a ṭhawnter i a lumsat ter chin. Atu zong Bushfire Appeal ah an thil tuahmi kan hmuh bang kan ram caah thil ṭha a chuahpi tu an si, ati.\nAustralia ram ah Chinmi tambik kan umnak Victoria le Western Australia zong fak tuk in mei nih a kangh nain Chin khrihfabu tumtlang pawl nih bawmhnak an pek ti thawngpang kan thei rih lo.